text:
Premier Evelyn Wever – Croes: PROME MINISTER TA BAYENDO HULANDA PA DELIBERA CU SECRETARIO DI ESTADO VAN HUFFELEN TOCANTE PAGO DI 5% BEK NA EMPLEADONAN PUBLICO
Premier Evelyn Wever – Croes:
PROME MINISTER TA BAYENDO HULANDA
PA DELIBERA CU SECRETARIO DI ESTADO VAN HUFFELEN TOCANTE PAGO DI 5% BEK NA EMPLEADONAN PUBLICO
ORANJESTAD – Manera cu ta conoci, tin un diferencia di opinion entre Gobierno di Hulanda y Gobiernonan di Aruba, Corsou y Sint Maarten acerca di stopmento di recorte / pago bek na empleadonan publico.
Prome Minister Wever – Croes ta splica di e situacion entre Hulanda y Aruba. Aruba a haci peticion pa reduci e recorte salarial pa fin di e luna aki, esta juli. Secretario di Estado Alexandra van Huffelen a bisa cu ainda no por a tuma un decision den Conseho di Minister di Reino pa motibo cu falta poco informacion ainda. Manera Gobierno di Aruba a indica, e siman aki lo sigui delibera riba esaki. Manera cu a anuncia ya pa algun tempo caba, deseo di Gobierno di Aruba ta pa por paga e 5% di salario bek na empleadonan publico fin di e luna aki, y p’esey Prome Minister Evelyn Wever – Croes ta bayendo Hulanda pa delibera cu Secretario di Estado van Huffelen.
Pa loke ta trata e peticion di Corsou pa paga e placa di gratificacion na empleadonan publico di Corsou, Premier Wever – Croes a indica cu Secretario di Estado van Huffelen a bisa cu esey no ta posibel pasobra Corsou ta actua contra di e palabracionnan haci den Conseho di Minister di Reino. Acerca di Sint Maarten, ta conoci cu nan a haci e pago caba luna pasa, y riba esey Secretario di Estado van Huffelen a bisa cu mester haya un poco mas informacion pa compronde con e aumento aki ta pas dentro di e cuadro y palabracionnan haci den Conseho di Minister di Reino.
Prome Minister a expresa cu pa Aruba e ta relevante cu e siman aki reuni cu Secretario di Estado van Huffelen pa purba sali afo di esaki y pa por haci e pago fin di e luna aki.


c: text/html

text:
E Havenmeesternan di Boneiru, Sint Eustatius i Saba, i Inspekshon Marítimo Hulandes – Hulanda Karibense (NSI-CN) pa medio di esaki ke pone e doñonan i operadónan di barku lokal ku ta operá komersialmente, ku ta kai bou di artíkulo 41b di Regeling Veiligheid Zeeschepen (Areglo Seguridat di Barku riba Laman), konosí tambe komo Bijlage 6 schepen (Anekso 6 barku), na altura di lo siguiente.
For di promé di yanüari 2022, e areglo nobo Regeling Zeevarenden (Areglo Nabegadó riba laman) lo drenta na vigor. E implikashon di e areglo nobo aki pa barku di Anekso 6 ta nifiká un obligashon pa un lisensia di Boat Master 3.
Manera a indiká den e enkuentronan personal i di grupo, e obligashon aki konosé un temporada di transishon di tres aña. Esaki ta nifiká ku for di promé di yanüari 2025 kada barku di Anekso 6, mester tin minimalmente 1 persona ku un lisensia di Boat master grade 3 na bordo.
A publiká e areglo nobo aki den Staatscourant i e ta disponibel riba Internet (Google -> stcrt-2021-38007).

robotstxt: allowed

filter: keep


text:
Fin di siman ultimo bar y nigth club no a kier cumpli cu orario...
Durante fin di siman ultimo a keda conoci cu polis a mester bay pa cierto night club of barnan cu cumplimento di orario di...
Rumannan Ramirez fugitivo di husticia a keda deteni
Awe diamars mainta pa 9:40 a detene e dos fugitivonan. Ta trata di Joander A. A. RAMIREZ y Jorge A. RAMIREZ. Recherche di San Nicolas...
Dos hoben a huy for di KIA
Segun un comunicado di Cuerpo policial, dos hoben a huy for di KIA entre ayera anochi pa awe mainta durante ora di marduga. Mas...
Despues di casi 1 luna fugitivo: Minguel Schneiders deteni awe marduga!
Despues di casi 1 luna fugitivo, ekipo di polis a logra di pone man riba e homber fugitivo Minguel Schneiders, kende a scapa di...
Detenido peligroso ta huy
Ayera pa 4.15pm e bewaker di CEA, cu ta esun cu ta atende cu presonan na warda di polis, a pone e chef van...
Corte ta sentencia Ryson Paskel na 11 aƱa di prizon y Alexander Ras na...
Awe mainta corte a trata dos caso di asesinato cu a conmove comunidad. Un di nan ta di e hoben Ryson Paskel, kende a...
Homber cu baby den auto ta core pa polis
Diahuebs anochi laat, polis a atende cu un caso, unda homber a dal un muhe y despues kita e muhe su baby for di...
Di 7 morto den trafico: Hoben ta perde bida den accident entre scooter y...
Awe marduga, den careda di 3.30am a sosode un accident entre un scooter y un auto na altura di La Granja Savaneta, cu a...
Homber ta fayece na San Nicolas despues di ricibi varios corta di machete
Diahuebs atardi autoridad a keda informa cu na San Nicolas den Flamboyanstraat lo tin un caso di capmento cu machete a tuma luga. Di...
Polis ta rescata anciana y cacho for di candela
Gai cora a canta diasabra marduga den Dividivistraat na Dakota. Un patruya di Oranjestad pasando den e bario unda nan tabata haya holor di...


text:
Ayera mainta, minister di Comunicacion, Transporte y Sector Primario, Chris Romero a ofrece un conferencia pa medionan local y asina trece dilanti un splicacion tocante con e medida di toque de queda ta wordo aplica pa piscadonan. Tambe a duna relato di loke ta trata ‘spearfishing’.
Romero a bisa cu den temporada anterior cu toque de queda a tuma luga, na final a logra pa piscado por haci esaki y a sucede na un manera caminda cu e tempo ey nan a registra na Santa Rosa. Ey nan a haya un certificado cu por comproba cu nan por a sali y pisca den oranan determina, y no ta stroba e toque de queda di un manera of otro.
E tempo ey, Romero a informa cu no tur boto a logra registra,pero nan si a zorg pa por saca nan papelnan y nan vergunning pa por ta na ordo. Aworaki cu e medida a wordo implementa un biaha mas pa e proximo dos siman, segun el a sigura e piscadonan por sigui haci esaki sin problema, pero cu cierto rekisitonan cu mester mantene na regla.
Manera a keda informa, toque de queda ta cuminsa 12or di marduga y ta culmina 5or di mainta. Esey ta nifica cu piscadonan cu ta sali y pisca den oranan di anochi lo mester haci’e prome cu 12or di marduga y tin cu bin back despues di 5or di mainta.
Tambe el a informa cu piscadonan tin otro regla cu mester mantene, esaki ta referi cu mester tin maximo 3 persona riba boto y tambe mester tin tapaboca bisti si no por cumpli cu e distancia rekeri. Cu esaki el a bisa cu e idea ta pa duna nan e oportunidad pa por sali y trece e pan riba mesa pa nan famia.
Asina mes, e boto mester ta registra na Directie Scheepvaart y su vergunning mester ta actualisa, como tambe e boto mester ta operacional cu keuring, pa den caso cu Kustwatch presenta nan por haci nan trabou.
Di otro banda Romero a papia di e polemico topico di spearfishing. El a splica cu for di 2018 su persona hunto minister di Husticia, Andin Bikker den reunion di minister a tuma diferente decision caminda cu nan a bin cu spearfishing, pero na un manera responsabel y regular.
El a informa cu siman pasa el a reuni cu comision di Flora y Fauna, na unda a indica cu un di e problemanan ta cu tin un ley cu mester ehecuta completamente, cu ta e Ley di Flora y Fauna. Segun esaki cierto especienan mester wordo proteha, pero loke Gobierno kier mustra ta cu eigenlijk “un persona cu ta bay tira pisca, no ta bay pa tira coral ni tira pesca di coral y den esey tin un mal comprendemento.” Den e discusion a trece diferente puntonan dilanti, y esaki ‘ta bayendo na un bon caminda’, Romero a manifesta.
Ademas, el a bisa cu pa por bin cu un ley pa spearfishing y asina e personanan por hacie sin ningun problema, mester separa e cosnan aki for di otro. Un cu ta para den ley pa proteha e medio ambiente y banda di dje nan ta bay sigui cu spearfishing. Otro siman, nan tin un reunion cu Kustwatch pa asina presenta nan recomendacion.
“Aruba mester mantene su mes na tratadonan internacional y esey ta e parti importante”, Romero a declara.
Di loke ta trata e dañonan cu spearfishing por trece cune, el a comenta cu e dañonan no por wordo compara cu esun di hendenan cu ta pisca na baranca of riba un boto mes. Eynan ta minimo y hasta por selecta ki pisca e ta bay tira, aunke nan no lo acepta tiramento den coral, pa motibo cu tin piscanan proteha door di tratadonan internacional.
Den dianan aki diferente opinionnan a wordo bisa y presenta riba rednan social di parti di piscadonan cu no ta conforme cu e maneho cu Romero ta bin realisando. Tocante esaki el a bisa cu e problema di piscadonan tabata e ley di Flora y Fauna, cu ora nan a drenta na gobierno na 2017 nan a topa cu e ley aki. Den dje tabatin hinca cierto especienan cu pa e piscadonan tabata un problema.
“Den e tres aña aki, mi a zorg pa esaki no ta un problema pa nan”, el a sigura.
Asina mes, el a informa cu nan tin hopi tempo caba reuniendo cu comision di Flora y Fauna pa splica nan kico ta e dolor di piscadonan, pa wak con ta bin regula cierto especie y cierto temporada cu por haci’e na Aruba.
Romero a anuncia cu otro siman nan tin diferente proposicionnan di cada partido. Di nan banda como ministerio ta manda consehonan pa wak con nan ta bay hacie, principalmente pa e lista di pisca di con ta bay regul’e, cu ta keda di cada banda.


text:
OM ta acusa Benny Sevinger di a beneficia su amigonan cu tereno di Gobierno.Tres acusado a sinta mainta dilanti mesa berde y e hues cu a bini di Hulanda specialmente pa e caso aki. Unico cos cu a haci tabata repasa e dossier di Fundacion Curason Berde cu tabata ricibi e donacion pa campaña di Benny Sevinger.
E ex minister y awo Parlamentario a bisa cu tin cierto casonan e tabata sa cu comerciantenan cu e conoce of cu ta amigo di dje a haci donacion pa su campaña via di e fundacion. “Pero cuanto placa nan a duna, mi no sa.” E motibo cu e no sa ta pasobra su team tabatin consisti di 70 persona y e mes directamente no tabata envolvi cu recaudamento di fondo. E ta sinta den reunion cu su team pa discuti ki material nan tin mester ainda.
Aunke cu e tabata core bicicleta casi tur dia cu e acusado Pieter Susebeek, kende tabata traha na DIP y tabata na su disposicion, el a bisa cu e no a previligia e persona aki. E sa cu Susebeek tabata bezig cu diferente proyecto pero ta nenga cu el a firma un peticion di tereno pasobra e ta su amigo. E peticion aki a wordo haci hopi antes. Pero riba dje, momento cu e haya un peticion pa firma, e ta simplemente e ta firma “di acuerdo” pero no ta wak nomber. E ta Sali for di e punto di bista cu tur hende tin mesun derecho.
Fiscal y OM sinembargo ta kere lo contrario. E cas di dos piso cu e tin, balora n a mey miyon florin, ta construi cu material cu el a haya for di personanan cu despues a haya tereno for di dje, manera Susebeek. “Esaki no ta berdad. Mi mes a traha e cas aki. Si a paga man di obra, anto esey a bay pa mi mes. Susebeek ta un bon amigo y ta den construccion. E sa unda tin bon prijs of oferta. Ora cu e informa mi di algo asina, mi ta dun’e e placa pa bay cumpra nan pa mi. Como Mininister mi no tin tempo. Mi chauffeur of bode tambe tabata haci mi e fabor aki,” e acusado a splica Hues.
Curt Harms a admiti cu e periodo cu ta papia di dje a sponser solamente Sevinger y AVP, pero esaki ta debi cu nan tabata impresiona cu su trabou y otro plannan di infrastructura cu e tabatin. E ta admiti di a bisa e minister cu e ta interesa pa desaroya un hotel y a haya e cooperacion pa esaki. Pero esey no ta motibo cu el a hinca placa den campaña di Sevinger como gradicimento.
A papia tambe di un suma di mas di 2 miyon florin cu tin riba un cuenta na Corsou cu OM ta bisa ta pertenece na Sevinger, aunke e cuenta no ta riba su nomber. E acusado ta nenga esaki.
E labamento di placa e no ta compronde. Pero Fiscal a bisa cu den su rekisitorio e lo splica esaki. Esta cu e circulo ta mustra el a haya placa ilicito of di forma ilicita.
E parti di soborno di e politico ora cu e tabata mandatario y labamento di placa, pa su Fundacion Curason Berde, a finalisa diaranson mainta y awo e tratamento lo sigui otro luna.


text:
Cualkier persona cu a yega di sigui un tratamento di ley den Parlamento mi ta sigur cu lo keda decepciona y confundi. Decepciona pa e nivel y calidad di discusion y confundi pasobra mayoria di loke e coalicion MEP-RAIZ y e ministernan a papia no ta relata na e ley of tema den discusion. .
Parlamentario ta haya e oportunidad di haci pregunta y comentario na e minister presente. E parlamentario den su cas ta haya tempo limita pa haci su preguntanan y expone su ponencianan pero e ministernan ta haya tempo ilimita pa bagatalisa e parlamentarionan cu ta tribi di cuestiona e gobernantenan y nan maneho.
E tactica aplica no ta nada nobo y tin un nomber esta “ad hominem”.
Ad hominem ta ora bo dirigi bo atake directamente na e persona na luga di responde na su argumento. E meta ta pa desbarata e persona su caracter cu e speransa cu ta debilita of nulifica su argumento. Door di pone e enfoke riba e persona y trata na bagatilisa su caracter ta kita e atencion di e tema- y argumentonan.
Mas tristo den tur esaki ta cu nos tin presidente di parlamento cu ta yena su boca cu cambio y hisa nivel di Parlamento pero ta permiti tipo di drama asina tuma luga den sala di parlamento. Pueblo kier sigui e discusionnan den Parlamento pero ta hopi dificil pa keda conecta ora e nivel di discusion ta abou. Coalicion MEP-RAIZ ta haci Parlamento e cas di pueblo un berguensa. Supuestamente Parlamento t’ey pa controla gobierno y representa e pueblo, pero no tin transparencia y e parlamentario su derecho di haya inzage ta limita door di e mesun gobierno cu nan tin cu controla.
E Parlamentarionan cada biaha ta perde un oportunidad pa informa y educa pueblo di e consecuencia y/of beneficio di e leynan cu ta tratando. Na final di cada sesion, pueblo ta keda ta cu un dolor di cabes di ken a haci kico cuanto aña pasa y ken ta mas ladron cu ken.
“Divide and conquer” ta e strategia di MEP/Raiz. Semper ta pone un grupo contra otro pa asina nan logra nan meta. Permiti mi duna algun ehempel:
1.Durante pandemia a kita 12.6% di e trahadonan di gobierno, di compania estatal y fundacion. Gobierno a pone sector priva contra sector publico bisando cu 35.000 trahado no por sufri pa 5.000 trahado.
2.Ultimo siman, nan a pone henter pueblo contra e trahadonan den top di algun empresa. Minister -president a bisa cu 10 pa 20 trahado, nan supuesto salario halto ta stroba 5.000 ambtenaar di haya 5% di e 12.6% bek.
E prome dos medida MEP y Raiz a pasa sin considera e dolor cu ta causa na e trahado. E di tres medida contra clase trahado ta na caminda. Mi ta ansioso pa sa cua ta e gruponan cu MEP/Raiz lo pone contra otro ora di trata e di tres medida cu ta flexibilisacion di e leynan laboral.


text:
ORANJESTAD – E compania CITGO ta precupa con lihe por haya arubianonan den exterior bek pa traha na Aruba, si nan dicidi di tuma e refineria actual over. E mensahe ey nan a confirma na minister di labor Paul Croes y colega minister di energia Mike de Meza durante e bishita recien na Houston. Croes a compaña de Meza pa reunionnan cu ehecutivonan di CITGO na Houston, Texas. Un di e puntonan cu a wordo poni hopi cla riba mesa ta cu e mercado local di labor ta e prome cu mester haya trabao, de Meza a bisa. E mandatario ta agrega cu ehecutivonan di CITGO ta di acuerdo cu esaki.
Haya arubianonan bek
De Meza a bisa cu e preocupacion cu CITGO a expresa ta “con lihe por haya e Arubanonan bolbe for di exterior pa traha na Aruba”. Nan a laga sa cu na finalisacion di e negociacionnan, ora yega na un acuerdo, nan lo kier pa Arubianonan bin bek mas lihe posibel pa nan tuma nan na trabao.
Source: Noticiacla.com


text:
International
Bill de Blasio alkalde di New York: Tur empleado ku ta laborá den salubridat mester ta bakuná
NEW YORK – Bill de Blasio alkalde di New York a deklará ayera durante su rueda di prensa ku pa entrante
This content is exclusive for members
Register or login to unlock this article
International
Segun Ministerio di defensa: 23 miembro di alto rango di kuerpo polisial na Colombia a renunsia
BOGOTA – Ministerio di Defensa a konfirmá ku e siman aki un total di 23 funshonario di kuerpo polisial na Colombia a entrega nan karta di retiru.
Ta trata aki di un total di 10 teniente koronèl i 13 kapitan ku a presentá nan karta di renunsia.
E motibu ta debí ku for di aña pasa Ministerio di Defensa na Colombia a kuminsá ku un investigashon kontra di e grupo di miembronan di alto mando polisial ku ta metí den aktividatnan ilisito.
Iván Velásquez Gómez minister di defensa Colombiano a manifestá ayera ku e ta na altura ku kuerpo polisial na Bogota, Cali i Medellin tin algun alto mando korupto i ta kontentu ku nan mes a disidí na entrega retiru pa asina Ministerio de Defensa por sigi ku nan investigashon.
International
Bientu fuerte i hopi áwaseru di orkan Ian a destrui ku 15 avioneta
BROWARD – Manera tabata di spera Orkan Ian ku a asotá vários suidat na Florida a kousa daño mionario na Aeropuerto North Perry na Pembroke.
John Rodriguez direktor na aeropuerto na North Perry a indika ku e daño ku orkan Ian a hasi tabata inmenso.
Mas ku 15 avioneta a keda destruí i hangarnan ku ta warda avionnan aden tabata plama for di otro.
John Rodriguez a bisa ku lokual ku lo bai pasa awor ta ku lo bai inventarisá e desaster ku orkan Ian a bai laga atras pa asina kuminsá atendé ku kompanianan di seguro.
International
Tiroteo na un supermerkado WalMart di Miami a laga un persona morto i otro detené
MIAMI – Alfredo Ramirez III hefe di kuerpo polisial na Miami Dade a konfirmá ku ayera mèrdia sentral di polis a risibí vários yamada indikando ku tabatin bashamentu di bala riba parkeerplaats na un kadena supermerkado di kadena Walmart na e lokalidat ku yama de Goulds.
Na momentu ku polis a yega a bin topa ku un hòmber benta abou den un plas di sanger i ku bastante hende ta rondone.
Segun testigunan ku a presensia lokual a pasa a informá polis ku e problema a kuminsá pafó di e supermerkado Walmart.
Na dado momentu e dos persona a kuminsá diskutí ku otro pa motibu di parkeerplaats i esaki a kulminá ku un di nan a bai outo i bini bek ku un arma di kandela i kuminsá tira su kontrinkante.
E hòmber ku a keda tira a keda transportá pa Jackson South Medical Center den estado kritiko i e persona ku
a tira a keda detené.
Alfredo Ramirez III a splika ku hòmber ku a risibí tiru di bala a bin fayesé.
E aña aki tabatin bastante kaso di agreshon na luga nan manera supermerkadonan na Miami Dade kaminda tin hopi hende ta frekuentá.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
ORANJESTAD – Durante e conferencia cu ta tumando lugar na New York Prome Minister Wever – Croes a atende un conferencia di Lidernan Femenino di Nacionnan Uni “Platform for Women Leaders. Den cuadro di esaki Prome Minister a splica con como hende muhe a lidera Aruba durante pandemia hunto cu varios otro hende muhe profesional, y e importancia pa percura cu ta sigui prepara otro sernan femenino pa posicionnan di liderazgo. Na e ocasion a intercambia pensamentonan y preocupacionnan cu varios lider femeninon di diferente pais.
Aruba awor ta den proceso di recuperacion y “bouncing back”, despues di a experencia diferente situacion di crisis Prome Minister Wever – Croes a remarca cu mescos cu ne, diferente otro sernan femenino presente den e conferencia tambe a lidera den tempo hopi dificil. Den cuadro di esaki ta reconoce e impacto cu lidernan femenino tin mundialmente. Prome Minister a expresa cu e ta importante pa pensa con como pais ta preparando otro sernan femenino pa ‘subi e trapi’ tambe den futuro y intercambia ideanan pa no laga esaki pa casualidad..
Aworaki e enfoke na Aruba ta riba tereno di educacion. Ta conoci cu muchanan atendiendo scol primario awo, den futuro lo traha den funcionnan cu awe no ta existi ainda. Pues aki ta importante pa considera con ta preparandonan pa futuro y si esaki ta sufiente. “Nos sa cu Science, technology, engineering, and mathematics (STEM), ta un area di educacion hopi importante pa muchanan, Prome Minister a expresa. Consideranco esaki, tin diferente iniciativa cu a tuma luga cu proyectonan pa motiva mucha muhenan den e area aki. Un proyecto cu Prome Minister Wever – Croes a menciona cu a tuma luga, ta e Supernova unda cu mucha muhenan cu a participa ta ricibi experiencia den e area di STEM y informacion cu ta necesario pa ta exitoso de e area aki.
Prome Minister a termina bisando cu tabata un honor pa intercambia idea y pensamento riba e tema importante aki, hunto cu varios Prome Minister femenino di diferente pais.


text:
Partners
Contact Information
E wèpsait aki ta duna bo akseso na informashon relevante di Kuerpo Polisial Kòrsou, komo organisashon.
Adress: Winston Churchillweg z/n na Rio Canario
Phone: 911
Phone: 917
Phone: 108
wèpsait ofisial di Kuerpo Polisial Kòrsou
wèpsait ofisial di Slachtoffer hulp
Contact Information
E wèpsait aki ta duna bo akseso na informashon relevante di Slachtofferhulp Kòrsou, komo organisashon.
Adress: Cas coraweg 105 0 Willemstad, Curaçao
Phone: +5999-4657575
Contact Information
E wèpsait aki ta duna bo akseso na informashon relevante di Ministerio Públiko Kòrsou, komo organisashon.
Adress: Wilhelminaplein 14-16 Willemstad, Kòrsou
Phone: +5999-4342150
wèpsait ofisial di Ministerio Públiko Kòrsou
wèpsait ofisial di Ministerie van Justitie Kòrsou
Contact Information
E wèpsait aki ta duna bo akseso na informashon relevante di Ministerie van Justitie Kòrsou, komo organisashon.
Partners
Asa Don Brown


text:
E oradora di (DIMP) tabata sra. Johrainne Giron cu a presenta e siguiente topiconan:
- Inkomstenbelasting / Winstbelasting;
- BBO/BAVP/BAZV;
- Loonbelasting y primanan social;
- Verzamelloonstaat y Verzamelstaat opgaaf derden;
- Kleineondernemersregeling (KOR);
- A duna splicacion tocante e website di DIMP, ‘Bo Impuesto’.
Un total di 45 persona a atende e workshop aki. IDEA ta sumamente contento cu e acogida di e workshop y e bon comentarionan ricibi di su participantenan.
Tur IDEA su workshopnan ta gratis y ta dedica na SME’s (Small & Medium Enterprises) y na tur cu kier cuminsa un negoshi y cu kier educa nan mes riba diferente topico comercial.
Un danki na tur e participantenan y un danki special na sra. Luenne Pieters (directora DIMP), cu a brinda nos e oportunidad pa e workshop aki y un danki na sra. Johrainne Giron kende tabata sa con pa comparti su experticio cu tur presente.
IDEA ta gradici tur colega di Departamento di Asunto Economico, Comercio y Industria (DAECI) cu a yuda na un of otro manera.
Keda pendiente pa nos workshops y corda sigui nos riba Facebook page @Idea-Aru


text:
George Winderdaal ta hopi emociona cu e lansamento di su proyecto nobo “Intimamente cu G” na Dutch Caribbean TV. Su prome invitado ta un persona hopi special cu e conoce ya caba pa mas di 18 aña. E relacion di trabou a bira uno di amistad y awor ya casi famia, conoci den e mundo di farandula como Tanchi Esme. E lo ta combersando cu Esmeralda Tromp Jacobs, cu lo conta hopi cos bunita di su bida y su momentonan tambe di hopi dolor.
E programa aki George tabatin ya algun aña caba den plan, pero manera ta su pensamento cu e tempo di Dios ta perfecto. Esaki ta e momento pa lansa e proyecto di TV “Intimamente cu G”! E inspiracion pa presenta un programa den e estilo aki ta inicia for di tempo cu e tabatin un serie di 7 programa na Tele Aruba na 1998. George ta conoci como ‘Tio George’ pa su programanan di mucha y den e mundo di beyesa cu e certamen di Miss Teen International Aruba. Sin embargo e gusta explora tur tereno y di eynan e idea aki a nace pa haci un programa di entrevista, unda lo conoce e entrevistado den un rol un poco mas personal di su bida publico.
Riba nos pregunta con George mes a experimenta e cambionan ultimamente den su bida, el a contesta: “Ufff… asina hopi cos, tanto positivo como negativo, pero di esnan negativo nos ta siña y naturalmente di esnan positivo nos ta wanta na nan. Mi tabatin hopi challenge di salud den e ultimo añanan, pero mi por bisa Danki Dios e aña aki a bay basta bon. Mi a perde 40 kilo y ainda tin hopi mas pa bay, pero mi ta kere esey ta pa un otro entrevista (Hahaha).
Aparte cu bo ta entrevista bo invitadonan, bo mes lo conta bo storia personal?
Si claro esey tabata pensa caba di ‘Day 1’, cu den e ultimo programa di e prome temporada mi ta bay conta: “George… E bida no publico di Tio George”, dus mi mes lo entrevista mi mes. E lo ta super interesante!
Un invitacion special pa sigui e programa “Intimamente cu G” cu den e prome temporada ta pasa tur diaranson di 6:30 pa 7:00 pm via Dutch Caribbean TV pa Aruba ta Canal 55. E por wordo mira tambe na Bonaire y Curacao, y despues lo tin su ripiticion. Diahuebs lo load e programa tambe riba nan Pagina di Facebook yama “ Intimamente cu G”.


text:
‘Si, Bo Por’. Un articulo scirbi for di curason di un hende homber pa e ser muhe. Scirbi pa Robert Coffie, motivational trainer na Corsow. Mi a conoce Robert den tempo di Air Aruba, como station manager di Air Aruba na Corsow. Tur hende cu conoce Robert lo ta di acuerdo cu e ta un persona cu ta inspira y toca hende su curason pa su personalidad y sinceridad.
Scirbi pa Robert Coffie, motivational trainer na Corsow. Mi a conoce Robert den tempo di Air Aruba, como station manager di Air Aruba na Corsow. Tur hende cu conoce Robert lo ta di acuerdo cu e ta un persona cu ta inspira y toca hende su curason pa su personalidad y sinceridad. Un gran hende! Danki, Robert pa bo contribucion balioso!
Si, Bo Por!!! Yes, You Can!!!
Ta tuma tempu pa edifiká i/òf logra kosnan bon.
Pero mantené bo fe i bo vishon enfoká i keda konsistente. Si bo tin e kosnan ei, mesora e proseso di kreashon ta kuminsa.
Ku kada pensamentu, kreensia, palabra i akshon bo ta moviendo den e direkshon ku bo ke bai.
Sinti kon lo bo lo sinti . Antisipá i mira kon e situashon ku bo ke krea lo ta. Uza bo imaginashon i hinka bo mes totalmente den e eksperiensia ei.
Ku fe,i bo vishon i ta konsistente, tur kos ta posibel, hasta den situashonnan i tempu ekonómiko difísil tin oportunidatnan.
Sea ku bo ke mehorá bo salú. Kibra ku un adikshon, òf kibra ku un patronchi negativo di bo komportashon, of krea mihó relashon, BO POR HASI’E’. YES YOU CAN!!
Keda positivo i asosiá bo mes ku hendenan ku ta apoyábo inkondishonalmente. Uza bo energia bon i no kompartí bo soñonan òf bo deseonan mas íntimo ku hendenan negativo ku no ta apoyá bo bèrdat.
Sa ku tin un siklo i fluho natural pa tur kos den bida i den universo.
E flor lo sali bunita ora e ta kla pa sali.
Un yu lo kana na e momento korekto.
Amor lo yega na e momento perfekto.
I Dios lo yega i yuda na e momentu ku mas bo mester di dje.
Sa tambe, ku igualmente ku e bon ku abo ta buska, e bon ei tambe ta buskando abo.
Mantené bo mes habrí pa risibí e loke bo ke, keda positivo i e milager lo yega.
Mitsy Willems ta bisa: “Na Aruba, tin un gran cantidad di persona, pa no bisa e mayoria, cu a yega di experencia un situacion traumatico den nan bida, cu no a haya e tratamento adecua pa supera e trauma y angustia cu nan ta enfrenta diariamente. Sin e tratamento adecuado, e posibilidad pa cay den un depresion, stress, ansiedad of fobia severo ta multiplica.
Haja sa mas di EMDR, un metodo cu ta duna bo un ABO nobo…
PTSD ta un desorden psiquiatrico cu por ocuri despues di un experencia traumatico den nos bida y cu normalmente ta involvi morto of intento di hasi nos daño of lesiona nos integridad fisico of di otro persona, segun American Psychiatric Association.
EMDR tambe ta trata Depresion post-parto, ansiedad, fobia, panico, stress severo, violacion y abuso sexual, disfuncion sexual, auto estima abou, adiccion y dependencia di quimica den tur etapa, problema psico-somatico, dolornan cronico, abuso domestico y di menor, testigo di morto violento y crimen, cirugia, victima di kima, maltrato fisico y verbal, victima di desaster natural y desaster nan causa pa hende y depresion pa e perdida di un ser keri, ta solamente algun aspecto y casonan relaciona na Aruba cu PTSD.
“Na Aruba, tin un gran cantidad di persona, pa no bisa e mayoria, cu a yega di experencia un situacion traumatico den nan bida, cu no a haya e tratamento adecua pa supera e trauma y angustia cu nan ta enfrenta diariamente. Sin e tratamento adecuado, e posibilidad pa cay den un depresion, stress, ansiedad of fobia severo ta multiplica. Continue reading “Post Traumatic Stress Disorder – PTSD y EMDR”
Nos sombra ta pone nos kere cu nos no merece pa ta e ‘superstar’ den nos mes bida.
Ta e sombra aki, e parti scur di nos, e partinan cu nos a oprimi di nos mes cu ta separa nos di ken nos berdaderamente ta.
Tip di Van Dorp: ‘Un bon buki – Het Schaduw Effect’.
Tur cos a cuminsa cu e meneer di scol cu a bisa cu nos ta bobo, e mucha di scol cu a tenta nos of e prome amor cu a bandona nos. Nos tur tin momentonan doloroso y bergonsoso cu nos a sconde y despues di tempo e emocionnan aki a hasi nos bira mas duro y nan a forma nos sombra.
Ta trata aki di anshanan cu nos no a expresa, e berguensa hororoso, e remordimentonan cu ta come nos dor di no enfrenta nos problemanan.
Cerca majoria hende tur e problemanan aki por bin di un solo momento cu tabata crucial den nos bida. Pero tambe por ta cu nos a laga cosnan cu nos no kier enfrenta acumula durante hopi anja.
E introduccion di e buki ta bisa: Tur hende tin su parti di sombra. Si nos sigi nenga nan y sconde nan, nan por bira un poder cu posiblemente por destrui nos bida. Sombra tin su efecto riba e comunidad tambe, segun Deepak Chopra, un di e escritornan. Debby Ford ta papia di su propio experencia – e tabata adicto – y ta splica con nos por sera pas cu nos mes, cu otro y cu e mundo. Marianne Williamson ta mustra riba e forsa di resamento, hasi sacrificio, pordon y amor. Pasobra solamente lus por core cu sombra. Continue reading “Con pa usa e forsa di nos sombra pa trese cambio den nos bida”
Mi ta invita bo pa experencia un rato pa ‘bo mes’, cu a lo largo lo bira un rato pa tur loke ta rondona bo, hunto cu Belquis Moreu, Giovanna Fijn, dr. Carlos Viana y… Edjean… awe, diahuebs, 7.30 na Spirit of Aruba, Ierlandstraat 22, Eagle…
Edjean tabata e prome persona cu a anuncia cu e lo bin e workshop ‘Birando E Cambio’ di Comprondiendo Bida. Mi a invit’e pa canta di amor pasobra e ta un hende cu ta inspira sentimento di amor cerca hopi hende. E la priminti cu e lo bin. Mi a topa Edjean na e anochi festivo di Viva La Donna Day y mi pidi’e pa canta un cantica special, un cantica cu lo toca hende su curason. Esey e lo hasi awe nochi. Nos a papia hopi y mi tin cu bisa cu mi a sinja hopi di Edjean. E tin un curason noble y un vision hopi grandi pa su edad hoben. E por ta un ehempel bunita pa otro hoben, cu tin sonjo grandi. E la jena mi cu orguyo di mi pais. E tin bunita pensamento con nos cada un por tin un rol como ehempel di otro y con nos por juda otro pa logra nos metanan. Sin mester di kibra otro pa nos por luci y bay dilanti.
Esaki en berdad ta e pensamento nobo si nos kier un dia ‘Bira E Cambio’ cu nos kier mira. Bida no semper ta facil, cambia tampoco, pero e ta tuma un stap, hopi humildad, hopi pashon y perseverancia pa mira e cosnan cu ta importante di berdad. Edjean ta un cantante hopi stima pa hopi hende, e tin fama riba su dushi isla Aruba, pero e ta canta y baila pa bon causanan y ta brasa cada persona cu aserc’e.
E anochi ‘Birando E Cambio’ lo bira un anochi pa nos vooral ‘sinti’ hunto kico ta amor… pa tur loke ta biba.. kico ta nifica trankilidad den nos curason, den nos curpa, den nos celebro cu hopi biaha ta hopi cansa.
Mi ta invita bo pa experencia un rato pa ‘bo mes’, cu a lo largo lo bira un rato pa tur loke ta rondona bo, hunto cu Belquis Moreu, Giovanna Fijn, dr. Carlos Viana y… Edjean… awe, diahuebs, 7.30 na Spirit of Aruba, Ierlandstraat 22, Eagle… Ta pidi un contribucion chiquito di 20 florin, un pareha ta paga 30 florin… un inversion den bo calidad di bida y felicidad.
Si nos sa cu loke nos hasi awe ta crea nos futuro di majan, kico abo lo cambia awe? Belquis Moreu a hiba nos un rato den futuro durante e anochi di presentacion di Comprondiendo Bida na Biblioteca… www.comprondiendobida.com
Belquis Moreu a hiba nos un rato den futuro durante e anochi di presentacion di Comprondiendo Bida na Biblioteca Nacional… Un futuro unda probablemente nos ta biba pa e cos y no pa ken nos por ta como ser humano. Pa nos tin un miho mundo majan ta importante pa nos realisa cu nos mester uni man y no tira culpa riba otro. Ta fout di gobierno, ta fout di maestronan, ta fout di majornan, propaganda, comercio. No, pa crea hunto un miho majan mester realisa cu e tarea ta di nos tur. Ta nos responsabilidad pa laga atras un miho mundo cu nos a topa y pesey ta importante pa tur partido pone nanishi den mesun direccion y mira con nos por jega na e solucion mas miho den un mundo y pais unda tin menos medio na e momento aki, pero mes tanto hamber na calor, sosten y amor di hende.
Belquis a capta curason di tur presenta ora e la duna un bista di nos futuro, si nos no tuma accion awe. Continue reading “Belquis Moreu pensando con hunto nos por crea un miho majan”
Poco tempo pasa e revista hulandes Elsevier a publica resultado di un investigacion cientifico riba e efecto di weganan di computer. A resulta cu weganan violento sigur sigur tin un efecto negativo riba hobennan. Bon pa tur major cu stima nan jiu sa…
Poco tempo pasa e revista hulandes Elsevier a publica resultado di un investigacion cientifico riba e efecto di weganan di computer. A resulta cu weganan violento sigur sigur tin un efecto negativo riba hobennan. Si mas y mas ta focus riba e importancia di norma y balornan sano con nos por permiti weganan unda e hungado ta haja punto pa tortura su adversario y peg’e na candela. Esaki ta sosode den e wega Postal. Hopi hende ta papia di ‘violencia sin sentido’ y toch ta permiti nan jiu hunga weganan jen di violencia. Laga nos realisa cu un mucha no semper por diferencia entre fantasia y realidad. Weganan di computer no ta asina inocente. Tin hopi elemento robes den nan. Continue reading ““Weganan di computer no ta asina inocente!””
Resumen di un articulo pa juda bo haja sa mas di Fundacion Autismo Aruba y nan trabou balioso. Podise abo por ta un persona cu por juda nan… www.comprondiendobida.com
Fundacion Autismo Aruba ta brinda servicio di sosten na mayornan cu yiunan cu autismo na Aruba. Alabez ta duna informacion tocante e trastorno aki, pero mas important eta enfoca riba concientisacion di Autismo na Aruba.
Fundacion Autismo Aruba a keda oficialmente funda door di algun mayor cu yiunan cu Autismo na Aruba. E soño di tin un lugar caminda nan mes por reuni y experencia contacto cu otro mayornan, hunto cu nan yiunan pa haya sosten di otro y sinti aceptacion total, a bira realidad. Asina tambe conceptonan di concientisacion tocante Autismo a forma y a establece e fundacion cu te awendia ta den crecemento constante. E crecemento aki a culmina cu un simposio di calidad internacional, asina cumpliendo cu un di metanan principal di e fundacion cual ta brinda informacion pa eleva e profesionalidad y servicionan na personanan cu Autismo na Aruba.


text:
Kralendijk – Entidat Públiko Boneiru na kuminsamentu di 2022 ta bai ofresé tur su servisionan bou di un dak. Ta trata di entro otro servisio di pago, petishon, pèrmit, aplikashon, informashon etc. Pa por realisá esaki ta trahando riba un Sentro di Servisio, un asina yamá KCC (Klant Contact Centrum).
E intenshon ta pa na e Sentro di Servisio akí siudadanonan yega pa regla tur nan asuntunan di gobièrnu bou di un solo dak, sin ku mester bai diferente lokashon pa regla esakinan. E sentro lo bai tin un karakter servisial i proaktivo. Kier men, promé ku bo dokumentunan manera sédula of pèrmit kaduká, bo ta keda informá adelantá i na tempu pa renobá esakinan.
Tambe e Sentro di Servisio ta bai funshoná komo un ‘E-loket’, un lokèt elektróniko. Si bo no por pasa físikamente bo por yama, whatsapp òf chat ku e Sentro di Servisio. E sentro lo bai brinda e fasilidat pa bo wak online kiko státùs di bo petishon òf dokumentunan ta. E portal di e Sentro di Servisio ta bai yama miboneiru.com i bo por hasi bo aplikashon tur ora, 24 ora pa dia, 7 dia pa siman riba kualke aparato digital.
Pa nos grandinan i personanan ku un desabilitashon físiko, e Sentro di Servisio lo duna e servisionan di gobièrnu te na kas òf na kas di kuido. Tambe e Sentro di Servisio lo ehekutá kampañanan di konsientisashon kon pa usa sistemanan digital i lo pèrkurá pa duna treinen relashoná ku uso di sistemanan digital òf kon pa apliká pa e servisionan di Entidat Públiko Boneiru.
“Ya pa basta tempu ta papia di un sentro kaminda un suidadano por bai i atendé tur su kosnan na gobièrnu. Porfin awor akí nos ta bai hasi esaki realidat i perkurá ku suidadanonan ta bai risibí un servisio mihó i efisiente di gobièrnu. Den e presupuesto di 2022 a presupuestá fondonan pa por instalá e Sentro di Servisio. E proyekto aki ta forma parti di e proseso di digitalisashon di e aparato públiko i lo sòru pa suidadanonan keda kla mas rápido,” segun diputado di desaroyo ekonómiko Hennyson Thielman.
Entidat Públiko Boneiru ta antisipá ku introdusiendo e Sentro di Servisio akí, e servisionan na komunidat boneriano ta bai mehorá. E servisionan lo ta aksesibel i fásil, i e státùs di tur petishon lo ta konosí na tur momentu.


text:
Local
International Coastal Cleanup 2022 tin 100% mas impacto pa Aruba
EAGLE BEACH, Aruba – Sept. 22, 2022 – Pa International Coastal Cleanup Day, cu a tuma lugar dia 17 di September, Bucuti & Tara...
Police
Accidente entre 3 auto diadomingo marduga
Kamerlingh Onnesstraat/Nobelstraat - Diadomingo marduga den careda di 1:30 polis ta topa cu un accidente ariba Kamerlingh Onnesstraat cu Nobelstraat. Mesora agentenan a baha pa...
Auto a pega candela ariba Watty Vos Boulevard
Watty Vos Boulevard - Diasabra anochi algo pasa di 7'or informacionnan a cuminsa drenta cu tin auto na candela ariba WVB. Polisnan cu a yega...
Courthouse
5 aña di prison pa Jairo L. cu a tira otro...
ORANJESTAD – Awe mainta e homber J.K.L.(21) a wordo condena na 5 aña di prison pa a tira e homber J.W. den cara, den...
Ministerio Publico cera diaranson otro siman
Otro siman diaranson OM lo ta cera henter dia. Esey relaciona cu actividadnan di teambuilding di e asina yama OM-week. Henter siman nos lo...
Dutch Kingdom
Pasonan konkreto durante konferensia di trabou ‘Éksito di estudio pa studiantenan...
Den e siman benidero lo tuma lugá e konferensia di trabou ‘Éksito di estudio pa studiantenan karibense’ na Aruba. Aruba, Hulanda Karibense, Kòrsou, Sint...
Kondekorashon Real pa Gobernador saliente di Sint Maarten
Awe a nombra Gobernador saliente Eugene Holiday di Sint Maarten komo ‘Commandeur in de Orde van Oranje Nassau’. Durante un resepshon di despedida den...
Intimacy
Bo sa cu bo tono di voz por mustra si bo...
Tono di bo voz por determina si bo ta atractivo of no, locual tambe e por mustra ta si bo ta fiel of no...
Homber di 32 aña cu ta gusta muhernan di edad
Mi tin 32 aña y semper hende muhernan di edad a atraemi. Tempo cu mi tawata mas jong, mi desinteres pa hende muhernan di...
Politics
Sports
Lifestyle
Estudio di Rutgers University: Cantidad halto di pashent ta puntra docter...
Estudio ta revela cu te ainda tin un percepcion robes, esta cu tur producto di tabaco ta mesun dañino. Tabaco kima, manera ta e caso...
International
Apple cu bista ariba september 7; unda lo lansa e Iphone...
"Si bo ta pensa di cumpra e iPhone 13 Pro Max awor, lo ta bon bo warda un poco e prijs lo tin di...
Actriz Anne Heche a sufri daño celebral severo, e posibilidad pa...
Anne lo no tin mucho tempo mas di bida, asina su famia a laga door di un comunicado. E actriz di 53aña a ricibi golpinan...


text:
Instruccion AO Online
SVb ta introduci portal AO Online nobo riba 1 december 2020. Riba e portal aki trahado den sector priva por notifica AO Online, y awo tambe por notifica AG y ricibi consulta medico si ta sigui malo riba e di tres dia.
Pa usa e sistema nobo prome mester registra un cuenta riba e portal di AO Online. Banda di e portal nobo, nos liña di telefon pa notifica AO na 527-2782 y pa consulta medico 527-2730 ta keda den servicio.
E procedura pa notifica AO Online ta consisti di 4 stap:
- Registra bo cuenta personal riba e portal na https://ao.svbaruba.org
- Na momento cu ta malo ta log in riba e portal y ta primi e boton pa Meld AO
- Si ta bay traha bek dentro of riba e di tres dia ta primi e boton pa Meld AG
- Si ta sigui malo riba e di tres dia ta primi e boton pa pidi consulta medico
Cada stap ta wordo graba riba e portal y e trahado ta ricibi confirmacion tambe via email. E doño di trabao tambe ta wordo notifica di e fecha di AO y di ora cu ta bay traha bek (AG). E doño di trabao ta ricibi solamente e nomber di e trahado y fecha di e notificacion di AO y e fecha cu ta bay traha bek (AG).
SVb ta notifica e doño di trabao via e e-mail cual ta registra den MiSVb. Den caso cu ta desea di cambia esaki por tuma contacto cu poortwachter@svbaruba.org.
Special pa e portal aki SVb a habri un Helpdesk pa duna asistencia na cada cliente cu por encontra un problema durante e procedura di notifica AO online. Pa ricibi ayudo por tuma contacto cu nos Helpdesk via whatsapp na 527-2740 (https://wa.me/2975272740), of habri e chat riba e page aki. Nos no por ricibi yamada riba e helpdesk tampoco por notifica AO of AG.
Instruccion AO Online:
-
- Instruccion di Registracion: PDF Document Youtube video
- Instruccion di Notifica AO: PDF Document Youtube video
- Instruccion di Notifica AG: PDF Document Youtube video
- Instruccion di Consulta Medico: PDF Document Youtube video


text:
Kòmplimènt i Keho
Bo feedback ta importante pa nos tim. Konstantemente nos ta buska oportunidat pa mehorá e kalidat di kuido i servisio. Kehonan ta yuda nos rafiná i drecha e manera ku nos ta hasi nos trabou na Curaçao Medical Center. Meskos, un kòmplimènt ta motivá nos tim i yuda nos rekonosé ora nos ta kumpli ku òf superá standard di kuido.
Prosedimentu di keho
Si bo ta satisfecho ku e kuido risibí, bisa otronan, si no ta asina, bisa nos!
Curaçao Medical Center ta haña importante ku e pashèntnan ta satisfefcho ku e kuido risibí. A pesar di tur e esfuersonan, por surgi sentimentunan di insatisfakshon i mal komprendimentu pa ku e atenshon i kuido risibí. Nos ta rekomendá bo pa entregá un keho mas pronto ku ta posibel pa asina nos por prosesá esaki.
Unda mi por bai ku mi keho?
Un keho por ser deskutí mihó kaminda e ta originá. Bo por drenta den kontakto ku e hefe di e departamento konserní. Tambe bo por entregá bo keho na e funshonario di keho. Huntu por determiná kon pa manehá e keho. Por ehèmpel dor di intervenshon.
Maneho di keho
Tur e kehonan ta ser registrá i raportá na e Hunta di Direktiva. Un keho por ser manehá den e siguiente formanan:
– Petishon pa solamente registrá e keho: esun ku ta entregá e keho no ke e opinion/investigashon di e komishon di keho, pero e ke duna un señal òf informá e defekto òf insatisfakshon. E keho aki ta ser registrá i analisá.
– Petishon pa un mediashon/intervenshon (solushon práktiko): e funshonario di keho ta risibí e keho i ta buska un solushon;
– Petishon pa un investigashon: e Komishon di Keho ta investigá e keho i ta husga e kaso (ta duna su opinion). E Komishon di Keho ta atendé solamente kehonan por eskrito (ku ta butá pretu riba blanku).
Tambe ta posibel un kombinashon di diferente formanan.
Si esun ku ta entregá e keho ke un intervenshon di e funshonario di keho i/òf ke un investigashon di e Komishon di keho, e lo tin ku yena i firma un formulario di autorisashon (pèrmit pa wak den e dossier médiko) (si esaki ta necesario pa ku e maneho di e keho). Pa medio di e pèrmit aki, esun ku ta entregá e keho ta autorisá e médikonan, enfermeronan i paramédikonan involukrá den e kaso pa duna informashon i investigá e dossier médiko dor di e funshonario di keho i e Komishon di keho, según esaki ta nesesario pa ku e maneho di e keho.
E Komishon di Keho
E Komishon di Keho ta independiente i imparsial i tin e tarea pa duna su opinion ofer di e balides di e keho basá riba e investigashon ku a ser inisiá. Durante di un reunion, e Komishon di Keho ta duna esun ku a entregá e keho e oportunidat pa e por splika su keho verbalmente. Durante di e reunion aki e akusado tin e oportunidat pa reakshoná verbalmente. Normalmente tur dos partido ta ser skuchá simultáneo. Tur dos partido tambe por ser asesorá dor di un persona ku nan mes a skohe pa asina trata e keho. Despues, e desishon di e Komishon di Keho ta ser mandá na esun ku a entregá e keho, e akusado, e hefe konserní i e Hunta di direktiva.
Importante
Indiká bon kla e kausa di bo keho i kiko bo ke logra. Un keho bon formulá ta evitá malkomprendementu i desepshonnan. Inkluí tur e detayenan manera ta indiká riba bo karchi di pashènt.
Si bo ta entregá un keho di un pashènt, tambe indiká su nòmber, adrès, number di telefòn i si ta posibel tambe su e-mail.


text:
BREAKINGNEWS BONEIRU.
LOTE DI DROGA, ARMA , MUNISHON Y PLAKA KESH KONFISKA.
Investigashon kontrabanda di droga i arma
Den e mardugá i oranan trempan di mainta di djadumingu 21 di febrüari, Kuerpo Polisial Hulanda Karibense, den kolaborashon estrecho ku Wardakosta i Duana, a ehekutá un investigashon relashoná ku probabel kontrabanda di droga i arma. Wardakosta por a kolaborá komo ku durante di un patruya ku un avion a lokalisá e boto konserní den e investigashon. A hasi tres detenshon i a konfiská un kantidat di, probablemente, droga pisa, droga sòft i arma. Banda di esei tambe a konfiská un outo, un boto i un montante di sèn kèsh. Komo ku e investigashon ta andando no por duna mas informashon na e momentunan aki.
FUENTE: O.M.
NOTISIA LIVE FM A BAI KU E BOLETIN DI ULTIMO ORA AKI Y HASTA A KONFIRMA DETENSHON DI E 3 HOMBERNAN DI FAM A , FAM L Y FAM P.
NOTISIA KU BO POR KONFIA.
FUENTE : AIMED AYUBI.


text:
Benta di karchi di Curaçao Ponton Festival ta kuminsá ku un akshon di ‘Early Bird’
E benta di karchi di Curaçao Ponton Festival ta kuminsá dia 10 di mart ofishal i ta start ku e úniko akshon di ‘Early Bird’. Riba e dia aki bishitantenan di e festival por kumpra karchi general i karchi ‘VIP’ na preis redusí durante 10’or di mainta i 6’or di atardi na Van Den Tweel Zeelandia.
Organisadó Sumusica Curaçao B.V. ke duna mas tantu hende posibel e oportunidat di presensiá Curaçao Ponton Festival ku e akshon di ‘Early Bird’. “Mi ke pa e komunidat di Kòrsou lubida tur problema i disfrutá altamente di artistanan rekonosé lokal i internashonal durante e 3 dianan di e festival”, asina direktor di Sumusica Curaçao B.V., señor Gisgard Felida, a duná di konosé.
Un kantidat limitá di karchinan general i ‘VIP’ lo ta disponibel durante e akshon di “Early Bird” na preis respektivamente di Naf 50 i Naf 175. E karchinan di ‘VIP’ ta inkluí 10 bibida ‘premium’ manera kòktel, shampaña, ròm, wiski, vodka i biña. “Normalmente karchi regular ta kosta Naf 75 i karchi ‘VIP’ ta kosta Naf 275, pues nos ta purba yuda e pueblo mas ku ta posibel dor di hasi e festival aksesibel pa un i tur.
Dia 5, 6 i 7 di aprel e promé edishon di Curaçao Ponton Festival ta tuma lugá riba Brionplein i Kleine Werf. Sumusica Curaçao B.V. ta verwagt bishita masal tantu di amantenan lokal komo internashonal di músika latino, pop, hip hop, urban, reggae, rock i soul. Djadumingu 25 di febrüari e organisadó a revelá e ‘line-up’ di e festival ku artistanan manera Jeon, Hef, Ronnie Flex, Rich Kalash, Randal Corsen Orchestra, Morgan Heritage, RockPack i Grupo Extra. Sumusica Curaçao B.V. a lográ firmá ku e artistanan aki, konosí rònt mundu, pa tresénan na e festival. Un di e artistanan konosí ta e grupo RockPack kual ta konsistí di e siguiente artistanan renombrá: Bill Champlin, John Elefante, Fran Cosmo i Alex Ligertwood. Bill Champlin a gana dos premio ‘Grammy’ i ta konosí komo kantante di e banda Chicago. Algun kantika konosí di Chicago ta ‘Hard Habit to Break’, ‘Look’ i ‘Hard to Say I’m Sorry’. Alex Ligertwood ta un kantante, kitarista i drummer Eskoses, ken ta altamente konosí komo vokalista prinsipal di Santana. E banda di rock latinomerikano aki a yega na éksito internashonal ku nan hitnan manera ‘Black Magic Woman’, ‘You Know That I Love You’ i ‘Oye Como Va’. Demas integrantenan di e banda Fran Cosmo, Kevin Chalfant i John Elefante tabata respektivamente kantantenan di e banda legendarionan di rock Boston, Journey i Kansas.


text:
ORANJESTAD – E Ordenansa Laboral 2013 (Arbeidsverordening 2013, AB 2013 no.14) ta vigente desde 1 di april 2013. A base di articulo 30, prome inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister) na Director di Departamento di Labor & Investigacion (DAO). Den e Decreto Nacional Registronan di Ordenansa Laboral 2013 ta regla e modelo di e Registro di Personal. E Registro di Personal ta consisti di tres parti, Modelo 1A, e personal registra den aña 2021; Modelo 1B, e necesidad pa personal pa 2022
y Modelo 1C, e necesidad di personal pa cada proyecto specifico den 2022, identifica como necesidad den modelo 1B.
Departamento di Labor y Investigacion ta informa pa medio di e comunicado di prensa aki cu e periodo di entrega di Registro di Personal 2021-2022 pa tur empresa na Aruba lo ta di 15 februari 2022 te cu 15 mei 2022.
Registro di Personal 2021-2022
E unico forma cu por entrega e Registro di Personal ta den e forma digital. Desde 10 februari 2022 por download e formulario digital ((Excelsheet: DAO Personeelsregister 2021 – 2022), cu ta consisti di 3 pagina for di
website www.daoaruba.com of www.gobierno.aw. of por haci un peticion via e-mail na aanvraagpr@gmail.com y DAO lo mail bo e formulario digital.
Unda y con por entrega e Registro di Personal 2021-2022
DAO ta haci un peticion pa hinca e datonan den e formulario digital, segun e modelo stipula pa ley, y manda nos esaki na e-mailadres arbeidsmarktaruba@gmail.com . Den caso cu bo compania tin un of mas sucursal, DAO ta haci un peticion pa yena e Registro di Personal no solamente pa e oficina principal (hoofdvestiging) (p.e. KvK- nummer 5555.0) pero tambe pa cada sucursal (p.e. KvK-nummer 5555.1, 5555.2 etc.). Ta pidi tambe pa indica cua trahadonan ta rouleer door di pone un strea (*) den kolom patras di e kolom “No.” ariba e formulario digital.
DAO ta informa cu ta obligatorio pa yena tur 3 modelo. Den caso cu no tin necesidad pa personal of necesidad pa personal pa cada proyecto specifico pa 2022, ta yena nihil ariba modelo 1B y modelo 1C.
DAO lo mandabo via e-mail un comprobante cu a ricibi e formulario di Registro di Personal 2021-2022. Tene cuenta cu e comprobante di entrega no ta implica aprobacion di e Registro di Personal 2021- 2022. DAO lo duna durante aña 2022 aprobacion of desaprobacion di e Registro di Personal 2021-2022.
Tene na cuenta cu entrega di e Registro di Personal 2021-2022 ta obligatorio den e periodo di 15 februari 2022 te cu 15 mei 2022. Tambe ta pidi pa sigui e instruccionnan poni den e Toelichting Personeelsregister 2021-2022 cu ta obtenibel den e Excel sheet, pa yena e formulario.
Companianan cu no ta cumpli cu entrega di e Registro di Personal den e periodo menciona como tambe esnan cu no a entrega esaki e aña anterior ta den incumplimento cu articulo 30 di e Ordenansa Laboral 2013. DAO lo bay over pa tuma accion contra esakinan. E compania lo por ricibi un sancion administrativo di Afl. 5.000,- pa no cumpli cu e obligacion di entrega di e Registro di Personal. Tene bon na cuenta cu den caso cu un Registro di Personal no ta corectamente yena, ta considera esaki tambe un incumplimento di parti di e compañía.
Pa companianan cu ta haci uzo di un intermediario (p.e. accountings- of adviesbureau) DAO kier recorda cu cumplimento di nos leynan laboral ta un obligacion di e dunado di trabou y no di e intermediario.
Si tin mas pregunta tocante e Registro di Personal por tuma contacto cu Sra. Louisetty Croes na 523-7722 of via email louisetty.croes@aruba.gov.aw of cu un funcionario di Bureau Arbeidsmarktonderzoek na 523-7720


text:
WILLEMSTAD — Despues di a kanselá nos wega nan pa motibu di awa seru, nos a adaptá nos schedule i wega nan ta sigui normal na Suvek.
Seguidamente resultado di e enkuentro nan di e siman tras di lomba
Resultado Djawebs 21 di Yuli 2016 :
Enkuentro entre e ekipo di EWT I Centrum.
EWT ta Gana Centrum ku score di 16 – 0
Pitcher Ganado pa e ekipo di EWT a resulta Egbert Martis.
EWT : 13 Hit I 3 Error
Miho na bate Judrick Martha di 3-3
Judrick Martha ku 1 Home Run
Pitcher Perdedo pa e ekipo di Centrum a resulta Melvin Muzo.
Centrum : 4 Hit I 5 Error
Miho na bate Raychel Lopez di 2-2
Resultado Djabierne 22 di Yuli 2016 :
E Prome (1) Enkuentro entre Polis I Insel Air
E ekipo di Insel Air ta knock-Out e ekipo di Polis den di 5 inning ku skor di 20 – 5 .
Pitcher Ganado pa e ekipo di Insel Air ta Gilberto De la Paz.
Insel Air ku un total di 16 Hit I 3 Error
Miho na bate a resulta di ta Hensley Schoop 3-3,Jorge Luis Sulbaran 3-3, Ryan Monk 2-2, Nurison Leonora 4-3
Nurrison Leonora ku 3 Home Run, Hensley Schoop ku 1 Home Run
Picher perdedo pa e ekipo di Polis ta Geralton Martha
Polis ku un total di 4 Hit I 3 Error.
Miho na bate ta Jurick Floranus 2-2
Jurick Floranus ku 1 Home Run
Den e di dos (2) Enkuentro entre EWT Plus Coed I SVB Coed
E ekipo di SVB Coed ta laga EWT Plus Coed den Terenot ku skor di 9-7
Pitcher Ganado pa e ekipo di SVB Coed ta Gilford Schmidt
SVB Coed ku 9 Hit I 4 Error.
Miho na bate a resulta di ta Shahim Martina 1-1,Richinel Josepha 1-1,–Zachery Martina 1-1, Valentina Andreuws 1-1
Picher perdedo pa e ekipo di EWT Plus Coed ta Egbert Martis
EWT Plus Coed ku 8 Hit I 6 Error
Miho na bate ta Urshen Nosento 1-1, Suelianne Anthony 1-1, Loeyendra Valentijn 3-2
Tahelis Casimirie ku 1 Home Run den Tereno
Resultado Djasabra 23 di Yuli 2016
Enkuentro entre Mc. Donalds I S.V. Quick 60
E ekipo di Mc. Donalds ta Knock-Out e ekipo di SV Quick ’60 den di 5 inning skor di 14-3
Pitcher Ganado pa e ekipo di Mc. Donalds ta Radjin Polonia
Mc. Donalds ku 16 Hit I 2 Error
Miho bate a resulta di ta Albertico Hart 3-3, Maikel Pineda 4-3, Mengavio begina 4-3
Pitcher Perdedo pa e ekipo di S.V. Quick ‘60 ta Luigi Prince.
Miho na bate Jair Quandt 2-2
Gabriel Kirindongo ku 1 Home Run
Enkuentro entre BearingPoint – APC/ICTUAL/IT
E ekipo di The APC/Ictual/IT ta gana e ekipo di APC/ICTUAL/IT ku score di 15 – 6
Pitcher Ganado pa e ekipo di BearingPoint ta Rignald Kleimoedig
BearingPoint ku 18 Hit I 3 Error.
Miho na bate a resulta di ta Ruendy Isei 3 – 2 , Edward Felix 3-2, Ephrem Ocalia 4-3, Marijn Van Straaten 4-3
Ruendy Isei ku 1 Home Run den Tereno
Picher perdedo pa e ekipo di APC/ICTUAL/IT ta Carlos Bethancourt
APC/ICTUAL/IT ku 9 Hit I 4 Error
Miho na bate pa e ekipo di APC/ICTUAL/IT ta carlos Bethancourt 1-1
Resultado Kuater (4) enkuentro Djadumindu 24 di Yuli 2016:
Prome (1) Enkuentro entre Refineria Isla I Omni ST
e ekipo di Refineria Isla ta gana e ekipo di Omni St ku skor di 13 – 4
Pitcher Ganado pa e ekipo di Refineria Isla ta Jeremiah Wansing
Refineria Isla ku 18 Hit I 4 Error
Miho bate a resulta di ta Jeremiah Wansing di 3-3
Gerson Adamus,Jeandino Kleinmoedig, Jeremiah Wansing tur ku 1 Home Run
Pitcher Perdedo pa e ekipo di Omni St ta Erdrick Duggan
Omni St ku 8 Hit I 1 Error.
Miho na bate pa e ekipo di Omni ST Jurchan Meulens 3-2
Riel King ku 1 Home Run
Di dos (2) Enkuentro entre Smith & Nephew I Fraal/CSS/Security
E ekipo Smith & Nephew ta gana e ekipo di Fraal/CSS/Security ku score di 14-10
Pitcher Ganado pa e ekipo di Smith & Nephew Arthley Van Uytrecht.
Smith & Nephew ku 19 Hit I 3 Error
Miho na bate a resulta di ta Seebert Leito di 3-3 , Nathan Vos 4-4, Arthley Van Uytrecht 2-2, Robert Wanga 2-2, Camiel Clemens 2-2
Picher perdedo pa Fraal/CSS/Security ta Francisco Freitas
Fraal/CSS/Security ku 10 Hit I 2 Error
Miho na bate pa e ekipo di Fraal/CSS/Security Carlos Leito 3-3, Francisco Freitas 1-1
Carlos Leito I Anthony Pujols ambos ku 1 Home Run
Di Tres (3) Enkuentro entre e ekipo di Wenman I Petro Socios
Despues di tremendo bataya kua bai over na Ty Break Rule e ekipo di Wenman ta laga e Ekipo di Petro Socios den tereno ku score di 15 – 14
Pitcher Ganado pa e ekipo di Wenman Patrick Raven
Wenman ku 20 Hit I 2 Error.
Miho na bate a resulta di ta Rimar Doran 5-4, Remses Jacobus 5-4
Filogen Matheu I Remses Jacobus ambos ku 1 home run
Picher perdedo pa e ekipo di Petro Socios ta Obduliuo Hernandez
Petro Socios ku 16 Hit I 6 Error
Miho na bate pa e ekipo di Petro Socios ta Obdulio Hernandez di 3-3
Eduardo Amaya, Jose Peroza, Antonio Linarez, Jeandrick Sille tur ku 1 Home Run
Di Kuater (4) enkuentro entre e ekipo di Kooyman Hisa Buta I Coca Cola
E Ekipo di Kooyman Hisa Buta ta gana ekipo di Coca Cola ku score di 8 – 5
Pitcher Ganado pa e ekipo di Kooyman Hisa Buta ta Etrickson Eugenia
Kooyman Hisa Buta ku 10 Hit I 0 Erros.
Miho na bate a resulta di ta Xioramoy Brigitha 1-1, Karim Felicia 31
Picher perdedo pa e ekipo di Coca Cola ta Rudy Rosa
Coca Cola ku 11 Hit I 1 Error
Miho na bate pa e ekipo di Coca Cola ta Jairo Milaria 3-3,
Wega nan lo sigui na Suvek Ball Park, Fanatiko nan di Softball boso tur ta keda kordialmente invita pa presensia e enkuentro nan di e siman aki. Bar I Kushina Manera Semper lo ta Bon Surti.
Djabierne
7/29/2016 8:00 PM DOK v.s.S.V.Quick’60
7/29/2016 9:30 PM EWT Plus coed v.s. Quick/Ennia coed
Djasabra
7/30/2016 10:30 AM MEO Bears v.s. BearingPoint
7/30/2016 10:30 AM APC / ICTAUL / IT v.s. The Reserves
Djadumingu
7/31/2016 10:30 AM Coca Cola v.s. EWT
7/31/2016 12:00 PM Smith & Nephew v.s. Insel Air
7/31/2016 3:00 PM Petro-Socios v.s. Mc Donalds
7/31/2016 4:30 PM Dobble Play v.s. S.V.Quick’60


text:
Amor pa Aruba ta cuminsa den nos curason. Nos curason ta desperta ora nos ta sinti nos mes aprecia, dushi, comfortable y re-inforsa. Ora cu a focus riba desaroyo di turismo despues di ciere di LAGO, Aruba a bira e cas di hopi diferente nacionalidad, hendenan cu nan rais den otro pais. Hendenan cu a trese nan yiu biba na Aruba, otro cu nan yiunan a nace na Aruba. Muchanan cu sentimentonan mescos cu e muchanan cu ta bin di raisnan Arubiano. Muchanan cu nan seguridad- y inseguridadnan, alegria y tristesa. Un tempo muchanan di diferente nacionalidadnan tabata bin hunto den actividadnan creativo y educativo cu mi tabata organisa.
E bunita potret aki ta un refleho di diferente generacion cu ta biba na Aruba. E ta tambe refleho di e harmonia y aceptacion cu ta biba bou muchanan. Esey ta e espiritu cu hendenan grandi tambe por cultiva. Ta bon pa for di cas caba stimula muchanan pa hunga cu tur otro mucha, sin importa nan rasa of decendencia. Asina podise e muchanan por trese nan majornan mas hunto.
Mi ta spera cu di e forma aki poco nos trese mas integracion y harmonia riba nos Aruba, dushi tera. Unda nos ta respeta e norma- y balornan di Aruba. Y manera e muchanan inocente aki, sinta na un mesa, papiando e idioma cu ta uni nos, esta Papiamento. Trahando un bunita bandera di Aruba, un otro simbolo cu ta balioso pa stimula amor pa un pais, nan ta trese pas.
Ingrid Werleman


text:
Alimentacion saludabel ta brindabo un curason sano. No ta diferencia di tipo di sanger of nutriente, pero mas bien riba kiko nos ta come pa dia ta determina con bon di salud bo curason ta.
1. Come mas fruta y berdura
Un custumber di come cu un variedad di fruta y berdura ta relaciona cu un corason mas sano y di un menor riesgo di enfermedadnan di curason.
2. Cambia pa cerealnan
Integral
Cerealnan integral ta inclui mas di e granonan natural. Esaki ta nifica cu nan tin mas nutrientenan como fibra dietetico, vitamina B, vitamina E y vetnan saludabel.
3. Escohe vetnan saludabel
E miho vetnan pa inclui den nos cuminda ta e vetnan mono- no satura y poli – no saturada (manera omega-3 y
omega-6). Por haya e vetnan aki mas saludabel den awacati, noot, pisca y simiyanan di zonnebloem/girasol.
4. Uza hierba y especienan den lugar di salo
Come demasiado salo ta malo pa nos corason. E sodium cu tin den e salo por aumenta e riesgo di desaroya presion den sanger of sanger halto , un factor di riesgo importante di enfermedad di curason /cardiaco.
5. Sea mas activo
Haci actividadnan fisico cu regularidad ta reduci e riesgo di sufri di un ataca di curason of di desarroya un enfermedad di curason. Mantene nos mes activo ta ayuda a controla e factornan di riesgonan comun di enfermedadnan di curason, cu ta inclui:
Presion halto den sanger
Colesterol halto y
Sobrepeso.
Actividad fisico regular tambe por yuda na fortalece nos huesonan y nos musculonan di curason. Esaki por yuda nos sinti mas energia, mas feliz y relaha.
6. Establece metanan realista
Cuminsa cu metanan chikito y realista y avansa te yega na 30 pa 60 minuut di e actividad fisico recomenda den intensidad modera (manera canamento un tiki acelera) riba mayoria dia di siman.
7. Escohe actividadnan cu bo ta disfruta
Ora nos ta disfruta di actividadnan fisico, ta mas probabel cu nos lo haci esaki cu mas frecuencia.
8. Haci Social
Mantene bo mes motiva realizando actividadnan fisico hunto cu un grupo di amigo of familiarnan, of hasta cu bo cacho.
9. Sinta menos
Adultonan cu ta sinta menos a lo largo di dia tin un riesgo mas abao di morto prematuro, particularmente di enfermedadnan di curason.


text:
Fecha pago di pensioen ta bira 4 maart 2014
Banco di Seguro Social Aruba SVb ta informa cu pa luna di maart 2014 e Pensioen di Biehes (AOV) y Pensioen di Viudo y Huerfano (AWW) lo keda paga riba diamars 4 di maart 2014.
Esaki contrario na publicacion anterior na unda SVb a notifica cu e dia di pago pa maart 2014 ta dialuna 3 di maart. Pa motibo cu dia 3 di maart ta un dia liber (Dialuna di Carnaval) e pago no por tuma luga riba e dia aki.
Nos ta ofrece nos desculpa pa cualkier inconveniencia cu esaki por causa.
ir. Edwin M. Jacobs
Director


text:
Mood Beach a presentá su Grand Edition
Mood Beach a presentá su Grand Edition
Djasabra último, Mood Beach a tene su Grand Edition na unda ku a invitá primeramente un grupo selektá di empresanan pa sera konosí ku e konsepto di Mood Beach, pa despues habri e evento pa públiko. Na unda deejay D-Wayne, Natsuj i Philly M i Ephrem J a sòru pa un tremendo ambiente te ku 10’or di anochi.
Tur ku a bishitá Mood Beach a keda enkantá! E bahada nan di solo di mas bunita bo ta haña kant’i awa na Mood Beach, Bapor Kibrá, na man drechi di Cabana Beach Club. Ademas, e esfera ku Mood Beach ta ofresé lo trese kada bishitante na un relahamentu total. E konsepto ta distinguí su mes for di sobrá, pa motibu ku no ta simplemente un terasa mas. Mood Beach ta para pa krea un eksperensia úniko pa kada bishitante. Asina por hasi menshon ku por ehèmpel riba djasabra tin show di kandela i vürwèrk, show di baile eksótiko i mas. Mood Beach ta habri pa lunch i dinner tambe.
Riba fotonan athuntu un impreshon di e Grand Edition di djasabra último na Mood Beach.
By Amarcelli Scoop


text:
sera konosí |ministerio di finansa : Inspectie der Belasting
Publiká riba
12 March 2018
Ministerio di Finansa ta konsistí di departamentunan , servisionan i kompania privá. Kada un ta enkargá ku un tarea ku ta importante den maneho di finansa públiko di pais. Den e seri aki hefe, direktor, sektor general ta splika kiko ta responsabilidat i tarea di nan respektivo departamentu, servisio òf kompania privá, kiko ta su kompromiso ku e instansha ku e ta dirigí i tambe ku pais i kiko ta su retonan ( den konteksto di logro) pa 2018.
sera konosí |ministerio di finansa : Inspectie der Belasting mr. Jamila A.M. Isenia, hefe


text:
Den fin di siman rumannan Klaber a train interval training na Seroe Colorado. Nan a cuminsa for di e cancha di tennis te cu Seroe Colorado.Na e cancha di tennis nan a cuminsa stretch, warming up pa core bay te na e santana di cacho. Eynan nan a haci diferente facetnan di Taekwondo pa despues sigui core bay te na finał di e caminda di santana di cacho.
Ariba e pida asfalt a scop ariba e cusinchinan hunto cu intercambio di hopi tecnica di pelea. Ora cu a caba cu e diferente facetnan nan a sigui core bay te na e sero y eynan training a bira mas pisa. Nan mester a haci hopi ehercisio subiendo e sero. Na final a core bay bek te na e cancha di tennis y a haci cooling down.
Despues di e training na Seroe Colorado, training a sigui den siman dos biaha pa dia pa nan sigui cu e preparacion pa e siguiente Campeonato Internacional.
Den fin di siman rumannan Klaber a train interval training na Seroe Colorado. Nan a cuminsa for di e cancha di tennis te cu Seroe Colorado.Na e cancha di tennis nan a cuminsa stretch, warming up pa core bay te na e santana di cacho. Eynan nan a haci diferente facetnan di Taekwondo pa despues sigui core bay te na finał di e caminda di santana di cacho.


text:
Centro di Bario Brazil ta duna reconocemento na baluartenan di bario
Diadomingo 7 di December ta organisa un “Ban Topa” cu actividadnan manera
“Mens erger je niet” , Domino ,Volleyball, un bon ambiente di Disco cu
musica di fin di aña y sin laga afor e grupo di aguinaldo mas famoso aki na
Aruba , cu ta “Flor di pasco di Brazil. Ta bay tin un cushina cu cuminda
netamente pa recorda nos fiesta di pasco.
Y pa sera e aña CBB ta bay duna reconocemento di nos baluarte di bario
hunto cu e show di tur aña cual ta show di dande,. Tur esaki lo tuma lugar
dia 28 di December cuminsando pa 6 or atardi den CBB.


text:
Diabierna 9 di September mainta, hunto cu su colega Minister Ursell Arends, Prome Minister Evelyn Wever-Croes a reuni cu Directie Luchtvaart Aruba (DLA). Director Aviacion Civil Aruba señor Edwin Kelly tawata presente den e reunion. Den e dianan aki, Aruba hunto cu ICAO ta pasando den tur e sistemanan di aviacion di Aruba pa haya un bista con bon Aruba ta prepara pa un audit den futuro. Ta un gran honor pa Aruba cu e ekipo cu a bin pa e assessment na Aruba ta un ekipo di expertonan den tereno di aviacion cu ta completamente un ‘all female team’ for di Corsou, Honduras y Mexico.
“Awe mainta mi tabata tin e honor di topa e ekipo di damas aki y combersa cu nan, Nan a splica nos con ta bayendo cu e assessment y nan a informa cu nan ta hopi orguyoso di kico tur Aruba tin in place. Claro tin cosnan cu mester mehora pa asina garantisa mas ainda e siguridad di aviacion pero nan ta contento y satisfecho pa loke nan ta mira aworaki”, Prome Minister a duna di conoce.
Prome Minister a expresa cu Gobierno di Aruba, no solamente den nomber di Minister Ursell Arends cu ta encarga cu transporte, pero henter Conseho di Minister a duna e compromiso cu lo sostene Directie Luchtvaart Aruba den e assessment aki pa asina garantisa e siguridad den aviacion.
“Mi ta gradici e ekipo tremendo di Directie Luchtvaart Aruba tambe cu tin varios profesional femenino pa tur e trabou cu nan ta haciendo. Tabata bunita pa papia cu e grupo di profesional aki cu ta kibrando barera. Hende muhe cu ta kibrando barera den tur sector y posicion pa asina crea un miho mundo”, Prome Minister Evelyn Wever-Croes a expresa.


text:
Dia 1 di september ultimo, Minister Xiomara Maduro di Finansa a entrega e Presupuesto 2023 di Pais Aruba na Parlamento. Esaki ta algo historico, ya cu ta despues di 15 aña un Minister di Finansa ta logra entrega e Presupuesto na tempo segun nos Constitucion.
En conexion cu esaki, Minister di Finansa ta presenta un programa informativo durante cual e mandatario lo splica tocante e impacto cu COVID19 tabatin riba nos finansa publico, lo duna un bista di e historia financiero di e deficit y tambe lo mustra con den tres aña di tempo a logra baha e deficit drasticamante di 1028 miyon pa 25 miyon florin. Finalmente Minister Maduro lo elabora riba e cifranan mas importante den e Presupuesto 2023 di Pais Aruba.
E programa aki lo wordo pasa dialuna 12 di september pa 7’or di anochi na Telearuba Canal 13 y diamars 13 di september pa 8’or di anochi na Diario TV Canal 48.
Minister Xiomara Maduro ta invita pa sintonisa un programa informativo riba Presupuesto 2023 di Pais Aruba
Dia 1 di september ultimo, Minister Xiomara Maduro di Finansa a entrega e Presupuesto 2023 di Pais Aruba na Parlamento. Esaki ta algo historico, ya cu ta despues di 15 aña un Minister di Finansa ta logra entrega e Presupuesto na tempo segun nos Constitucion.


text:
Ced Ride
Ced Ride, nomber artistiko di Cedric Ridderplaat (n. 14 di yüli 1944 na Willemstad - f. 14 di yüli 2021 na Otrobanda), tabata un kantante, musiko, kompositor, areglista, poeta, outor i pintor di Kòrsou.[1][2] Ced Ride tabata mas tantu konosi komo intérprete di e balada kurasoleño. E tabata kanta na idioma Papiamentu i a kosechá fama na e islanan ABC.
Bida[editá | editá fuente]
Ced Ride a nasé den e bario di Cartagena, Otrobanda i tabata e di kuater yu di un famia di 9 yu di Lourdes i Pascual Ridderplaat.[3] Na edat di diesun aña e ta kuminsa kanta den kor di misa bou guia di Richard Simon.[4] Den dekada sesenta di siglo 20 e tabata kantante di e bandanan Sonora Antilliana i Estrellas del Caribe. Numbernan mas konosí di Ced Ride tabata entre otro: Mi Pais, Doktor, Buchi Fil, Kupido, Mi'n Ke Bo Mas, Mama e flor di mas bunita (ku Boy Thodé) i Huntu (ku George Willems). Ela partisipa komo tumbero den e Festival di Tumba i tambe a fungi komo maestro di seremonia di e festival na varios okashon durante e añanan setenta.[5] Dia 23 di oktober 2018 Ced Rid e duna un konsierto na okashon di su 60 aniversario komo kantante.[6]
Ced Ride tabata kompone su mesun piesanan. E piesanan tabatin un elemento personal den tur genero di musika. E tabata perkura pa sigui pusha e idioma Papiamento den su arte, den su musika. Su kansion ‘Navidad sin Padre’ (1965), dediká na su tata defuntu i ku a bira un kantika klasiko pa Pasku, a dun'e fama. Ku su musika e tabata enrikece kultura door di stimula su pueblo i educa tur generashon riba historia. Entre otro den e piesa Buchi Fil, basa riba e poesia "Balada di Buchi Fil" van Pierre Lauffer, e ta konta di sklabitut.[7]
Despues di bira malo i interna pa algun dia den cuido intensivo na Curaçao Medical Center, ela fayesé dia di su kumpleaño, 14 di yüli 2021, alkansando edat di 77 aña.
Diskografia[editá | editá fuente]
LP's[editá | editá fuente]
- Den Dje - Right In It (1978)
- Traces (1983)
- Ava & Gabriel (1990)
- Ta Yu Kòrsou mi ta (1998)
- Maestro Amor (2008)
- Biña Mas Bieu Mas Bon
CD's[editá | editá fuente]
- Poeta Kanta
Honor[editá | editá fuente]
- 1969 - Prome ganadó di e Premio Tambu di Oro pa e komposishon "Navidad sin Padre"[8]
- 1973 - Di dos lugar riba e "Festival Voz di Oro Antilliano" ku e numero If we only have love.
- 4 di november 1973 - Ganadó di e "Festival de la Voz y la Canción" na Puerto Rico ku e kantika Let the music play.[9]
- 2004 - Tapushi di Oro, otorgá durante e final di e competensia Arte di Palabra
- 2 di yüli 2021 – Krus di Mérito Kòrsou, otorgá durante e selebrashon di Dia di Bandera[10]


text:
PROMÉ MINISTER GILMAR PISAS A HIBA KOMBERSASHON KU PRESIDENTE ELECTO I VISE PRESIDENTE ELECTO DI COLOMBIA
Willemstad – Promé Minister sr. Gilmar Pisas ta riba un biahe di trabou na Colombia den representashon di Reino pa e inougurashon di sr. Gustavo Francisco Petro Urrego komo Presidente di Colombia, kual lo tuma lugá dia 7 di ougùstùs 2022.
Promé Minister sr. Pisas a hasi uso di oportunidat aki pa hiba kombersashon ku Presidente electo di Colombia sr. Gustavo Francisco Petro Urrego i Vise Presidente electo di Colombia sra. Francia Elena Márquez Mina dia 6 di ougùstùs 2022.
Promé Minister sr. Pisas a felisitá ambos dignitario ku nan logro despues di e último elekshon na Colombia i a deseá ambos tur kos bon durante di e kuater añanan benidero.
Durante di e kombersashon ku Vise Presidente electo sra. Francia Elena Márquez Mina a toka diferente tema manera e.o. hustisia ambiental, hustisia sosial, e aspekto di pas, genero i rasial, reparashon históriko, kambio di klima, krisis ambiental i tambe fortifikashon di ekonomia entre Colombia i Kòrsou.
Riba tur e áreanan aki ta deseá di por traha huntu ku Kòrsou i Hulanda i alabes kompartí eksperensia ku otro.
Durante di e kombersashon ku Presidente electo sr. Gustavo Francisco Petro Urrego a amplia riba e temanan manera e.o. e diferente tratadonan ku Colombia tin den negoshason ku Hulanda, MOU’s ku tin ku Kòrsou riba e áreanan di e.o. Peskeria, Kultura, Edukashon Agrikultura, Duana i Turísmo.
A informá e Presidente electo tambe ku Kòrsou ta trahando riba un tratado komersial ku Colombia i ta finalizando e tratado di aviashon.
Presidente electo sr. Gustavo Francisco Petro Urrego a duna di konosé ku nan ke bai hasi mas uso di e relashonnan diplomatiko ku nan tin den Caribe pa por fortifiká San Andres, traha riba un sentro kultural i edukativo, duna mas atenshon na e parti di salubridat, integrá eksperensia ku e islanan den Caribe, krea oportunidat pa tin mas koperashon entre otro riba e áreanan di komersio i krusero.
Tambe e la elaborá riba kreamentu di un fondo ku por yuda esnan mas marginal ku por keda afektá pa e situashon di kambio di klima.
Di parti Colombia e la bisa ku lo trata di evitá kualkier avansé di e situashon aki i ta deseá di por traha huntu ku tur e islanan den Caribe.
Promé Minister sr. Pisas a splika Presidente electo sr. Gustavo Francisco Petro Urrego ku di parti Kòrsou tin e deseo pa sigui amplia i konkretisá e kontenido di tur e MOU’s i tratadonan ku Colombia.
Ambos kombersashon a bai den un hopi bon esfera.


text:
Ami ta e mucha cu ta mustra sano y bon.
Mi a nace cu diez dede na pia y man.
Pero tin algo diferente, algun caminda den mi mente,
Y kiko e ta, niun hende no sa.
Ami ta e mucha cu ta pasa duro na scol,
Juffrouw ta bisa mi por siña masha bon.
Nan ta yama’mi pa ‘floho’ y mi mester por sa,
Pero e cos ta, min’sa unda pa cuminsa.
Ami ta e mucha cu no kier bisti e flanel ey
Pasobra e ta molestia.
Mi no por wanta cierto zonido ni holor,
Y tin cuminda mi no kier ni wak!
Ami ta e mucha cu no por catch e bala
Y mi ta cay lihe,
Muchanan ta kies mi delaster pa nan team
Para eynan ta warda, nan no sa cu mi ta sinti’e?
Ami ta e mucha cu nan no kier hunga cun’e.
Esun cu nan ta tenta.
Mi ta purba hasi mescos cu nan,
Mi por imita.
Loke mi ta hasi fout, mi no sa.
Ami ta e mucha cu ta grita y sapatia,
Mi ta parse “malamucha”. Bo nunca lo sa con e panico paden ta.
Ora mi perde den mi miedo y ta rabia.
Ami ta e mucha cu ta mishi rond y cana bay.
Nan ta bisami sinta keto y hasi bon.
Mi lo hasi’e si mi tabata por….
Bo ta kere mi a kies pa ta foi control?
Ami ta e mucha cu curason kibra,
Maske ta parse cu no ta importa. Ami ta e mucha cu mester wordo stima,
Tambe acepta y valora.
Mi ta e mucha malcomprendi,
Diferente, pero mescos cu bo mi ta!
(Traduci & Adapta for di “The Misunderstood Child “ di Kathy Winters)…. cu danki na Fundacion Autismo Aruba


text:
Kralendijk (18 di òktober 2021) – Tourism Corporation Bonaire (TCB) ta lansa su promé módulo di e Bonaire Expert Program – Programa di Eksperto di Boneiru. E programa ta brinda agentenan di biahe e oportunidat pa siña mas tokante nos destinashon, nos komunidat i nos oferta. Vishon di TCB ta pa eduká i inspirá nos partnernan tokante nos destinashon. Ta importante pa komprendé historia i e karakter úniko di e destinashon. E promé módulo di e kurso online nobo riba e ‘E travel training platform’ ta dirigí su mes riba profeshonalnan hulandes di biahe. E kurso online interaktivo akí ta enfoká riba e eksperensianan úniko di nos isla i ta brinda agentenan di biahe na Hulanda e oportunidat pa tèst nan konosementu di ‘Bonaire Expert’ i siña tokante nos isla, pa asina bira un berdadero eksperto sertifiká di Boneiru.
Despues di terminá e kurso online eksitosamente, e partisipantenan ta risibí un sertifikado ku ta ratifiká nan státùs komo eksperto di Boneiru. Meta di TCB ta pa engrandesé konosementu di produkto i destinashon di profeshonalnan hulandes di biahe, pa asina nan por informá i inspirá nos futuro bishitantenan mihó. E treinen di ‘E-learning’ ta optenibel pa tur agente di biahe rònt mundu ku e promé módulo na hulandes ku a keda lansá komo programa piloto. Den e kuartal binidero TCB lo hasi invershon pa lansa e Programa di Eksperto di Boneiru riba tur merkado i den kuater diferente idioma.
Den futuro TCB lo amplia e Programa di Eksperto di Boneiru tambe ku mas módulo tokante historia di nos isla i nos patrimonio kultural pa por informá nos partnernan den eksterior mihó. TCB ta rekonosé e ròl importante ku e sektor di biahe tin den desaroyo di nos industria turístiko i pa e motibu akí ke mehorá e ‘Eksperensia Boneiru’ pa medio di introdukshon di e Programa di Eksperto di Boneiru.
Pa mas informashon, bishitá: https://ett.etraveltraining.eu/nl/Bezoekers/Trainingen/Details-training/3698/bonaire


text:
Esun ku tin e bon ábito di papia ku Dios, siertamente ta warda tur dia riba djE.
Kon bo bida di orashon ta?
Mi por bisa ku esun di mi di awe no ta nada manera un par di tempu pasa.
Pero, e ta leu tambe di loke mi ke tin, ya ku mi base ta e ehèmpel ku Señor Hesus a laga pa nos den e Evangelio segun Lukas. Pues, nos tur tin ku invertí. No ta asina? Tuma un tempu pa bo ta so ku Hesus. Esaki por sosode, por ehèmpel, ora bo ta kana. Tin algu mihó ku ehersé bo kurpa i sigui alimentá bo Spiritu? Ta importante pa kórda ku no tin komun


text:
“I E ta promé ku tur kos, i den Dje tur kos ta konsistí….”
Kolosensenan 1:17
E versíkulo aki ta enfatisá ku Hesus ta e Salbadó di humanidat i ku Su poder i Su outoridat ta apsoluto. Ainda siendo e imágen outéntiko i perfekto di Dios Invisibel, Señor Hesus a someté Su mes na e prinsipio i kurpa natural humano pa trese rekonsiliashon entre e kriatura i e Kreador (2 Korintionan 5:16). Ora ku El a wòrdu konfrontá ku esaki, komo yu stimá, el a wòrdu eksaltá di un manera sobrenatural pa e Tata dilanti tur Kreashon , paso na djE a wòrdu duná tur dominio, tur e poder i tur e mahestat.(Filipensenan 2:9-11).


text:
Si bo ke dibertí den e mundu aki, preparabu, pues e preis pa e invitashon ta damasiado haltu.
E ta bai kosta bo identidat di yu di Dios, bo balor i bo eternidat.
Nos ta biba manera de e dianan di Noe, tur kos por, intresante i di un plaser ekstremo, pero pa bo disfruta di e dibertishon aki bo mester entrega loke bo a risibi di Dios.
Ta mihó pa bo enfoka den e konstrukshon di e arka, paso esnan ku awe ta hari i gosa di nos disiplina, lo yora na momentu ku e destrukshon yega.
Bo ta prefera dibertí òf konstrui pa eternidat.


text:
Publiká riba 10 Ougùstùs 2022
Muchanan, mayor, trahadónan den enseñansa, direktivanan di skol, sindikatonan, empresarionan, pueblo di Kòrsou, bonochi…..
Ya ta hasi algu mas ku un aña, ku mi a asumí e responsabilidat komo Minister di e ministerio di Enseñansa, Siensia, Kultura i Deporte, ku e firme intenshon pa drecha e kalidat di enseñansa. Enseñansa ta toka kada un di nos komo yu di Kòrsou, nos tur sa kon importante enseñansa ta pa desaroyo di nos komo hende, esta komo un bon yu di Kòrsou patriótiko.
Mi a skohe pa asumí e responsabilidat aki pasobra mi ta konvensí ku a bira tempu pa Kòrsou haña un sistema di enseñansa ku berdaderamente ta sirbi desaroyo i progreso di kada yu di Kòrsou. Mi ta sinti mi honrá ku partidonan di koalishon a konfiami ku e enkargo noble aki pa mehora enseñansa na Kòrsou.
Dia 11 di ougùstùs próksimo ta kuminsá un aña eskolar nobo, mi sa ku hopi di boso lo bisa ku ta djis un mas aña eskolar mas. Pero awe mi ta dirigí mi mes na boso pa anunsiá ofisialmente ku e aña eskolar nobo ku ta bai kuminsá lo ta un aña eskolar partikular. Aña eskolar 2022 – 2023 ta marka komienso di e “Operashon di Mehorashon di Enseñansa na Kòrsou”. Mi ta kontentu ku awe, den porta di komienso di e aña eskolar nobo, mi por splika kiko ta spera durante e aña eskolar nobo aki den kuadro di “Operashon di Mehorashon di nos Enseñansa”. Pueblo di Kòrsou, inspirá i guiá pa e lema ariba menshoná mi lo hiba un maneho di enseñansa, pa yega na un mihó enseñansa pa nos yunan. Un maneho kaminda nos yunan lo haña un mihó enseñansa ku ta permití nan desaroya tur nan potenshal. Esaki ta nifiká ku mi maneho mester ta transparente i mester ta basá riba envolvimentu di tur esnan ku por kontribuí na mehorashon di nos enseñansa sin tin otro interes.
Ta p’esei na komienso di kada aña eskolar, mi kier anunsiá kiko pueblo por spera den e aña eskolar binidero pa na final di e aña eskolar mi responsabilisá, kiko nos a realisá i kiko nos no a logra realisá. Pa asina por stipulá e akshonnan pa e siguiente aña.
Manera nos tur por a ripara enseñansa tin un lugá spesial den e akuerdo di gobernashon di Gabinete Pisas. Nos kier mustra ku esaki ku un bon enseñansa ta importante pa por realisá tur loke tin para den e akuerdo di gobernashon pa asina tur siudadano di Kòrsou por desaroyá spiritualmente, mentalmente, físikamente i kulturalmente. Enseñansa mester krea un siudadano kulto, ku por funshoná den nos mundu global i ku ta dominá e abilidatnan di siglo 21. E akuerdo di gobernashon ta preskribí ku mi mester hasi esaki basá riba e metanan stratégiko di nos gobernashon manera un kalidat di bida haltu, un koheshon sosial, un gobernashon demokrátiko efektivo i efikas ku ta operá mas serka di pueblo.
Pa por kumpli ku mi enkargo pa mehorá enseñansa na Kòrsou, mi a bai di akuerdo pa realisá un “nulmeting” amplio riba e situashon di nos enseñansa. Ta mas ku kla, ku pa sa kiko nos mester mehorá den nos enseñansa, nos mester tin un bista kla kon e situashon aktual den nos enseñansa ta.
Bou di liderazgo di nos inspekshon di enseñansa i den estrecho koperashon ku inspekshon di enseñansa di Hulanda i ku koperashon di “stakeholders” nan nos a yega asina leu ku ya tin un rapòrt preliminar i nos a publiká esaki pa tur hende tin akseso na dje. Ta p’esei kier hasi un apelashon riba kada un di bosnan pa lesa e rapòrt aki i duna bo kontribushon pa medio di sugerensia pa mehorashon di nos enseñansa promé ku 1 di òktober na e direkshon di mail adrès onderwijscuracaonulmeting@gmail.com.
Nos mester bin ku reformanan signifikante riba tur área ku ta influensiá kalidat di nos enseñansa manera Organisashonnan Institushonal, Kontenido, Infrastruktura, Metodologia, Teknologia i Profeshonalisá tur esnan ku tin un tarea riba e tereno di enseñansa i edukashon manera gobièrnu a primintí den e akuerdo di gobernashon.
Pueblo di Kòrsou, ta bon pa mi asentuá ku durante aña eskolar 2022/2023 énfasis di nos esfuersonan lo konsentrá riba e operashon pa traha e pakete di mas aña di mehorashonnan integral di nos enseñansa pa asina nos enseñansa berdaderamente por sirbi desaroyo di tantu e yu di Kòrsou komo di nos Pais.
Ta pa e motibu aki, komo parti di mi maneho mi ta anunsiá ku den kurso di e aña eskolar aki nos lo efektuá e siguiente medidanan di optimalisashon di nos enseñansa:
E promé pakete di medidanan ta dirigí riba e mucha, esta pa yuda skol yuda su alumno i asina evitá drop out;
E di dos pakete di medidanan ta dirigí riba e trahadó di enseñansa esta pa fortifiká posishon hurídiko di tur trahadó di enseñansa i asina kontribuí na mas satisfakshon di trabou;
E di tres pakete di medidanan ta dirigí pa fasilitá e proseso di enseñansa den nos skolnan i asina kontribuí pa kosnan kana mas mihó den nos skolnan;
Dia 11 di ougùstùs ta marka tambe e di dos aña ku mi persona komo minister di enseñansa, ta konkretisá e “Operashon pa Mehorashon di Enseñansa na Kòrsou”. Sinembargo pueblo di Kòrsou, e intensifikason aki di mi maneho den e aña eskolar 2022/2023, solamente lo tin chèns pa ta eksitoso si e ta tuma lugá den e espíritu di e gobernashon aktual ku ta pará pa yega na un mehorashon di enseñansa huntu ku tur esnan ku ta envolví i ku otro ministerionan tambe.
Pa pueblo di Pueblo i huntu ku Pueblo, awor ta pueblo su bùrt pa haña un enseñansa ku di bèrdat ta sirbi desaroyo di e yu di Kòrsou i di nos Pais Kòrsou i ku ta akoplá ku nos merkado laboral.
Pues nos ta konta ku e kontribushon di ABO tambe!!!!
Na nos yunan, un aña eskolar 2022/2023 eksitoso ku forsa i sabiduria pa bosonan logra bosonan meta.
Na nos dosente i personal no dosente, danki pa den situashon difísil ku bosonan ta laborá tòg bosonan sa ta duna lo máksimo pa eduká nos yunan. Mi ta sigui konta ku boso sosten.
Televidente danki pa boso atenshon i bonochi.
—
Minister di Enseñansa, Siensia, Kultura i Deporte


text:
Diasabra anochi riba e caminda di Bloemond habitantenan a scucha un desordo basta fuerte y despues coriente a bay. Tur e desordo y cu e area sin coriente tabata un accidente a tuma luga poco pabou di e supermarket unda chauffeur di un mitsubishi a perde control pa un of otro motibo debi na velocidad y ranca un palo di luz completo cu wayanan di tenshon halto.
E auto a keda den banda, e chauffeur a sali spanta di e auto. Polisnan di biaha a cera e caminda evita autonan yega cerca. Personal di elmar di biaha a subi caya y presenta pa asina mira e trabou grandi cu sigur lo dura algun ora. Na final takelwagen a lanta e auto.


text:
KRALENDIJK – Resientemente e konosido suidadano George Thodé, bon konosí pa ‘Kultura’ a papia tokante diferente situashon na Boneiru. Entre otro el a papia tokante Lac. Lac ta un sitio hopi plat i fásilmente laman por subié di un banda baha di otro banda. Kultura: ”Tin un problema notabel ku Lac. Ta trata di un isla. Hopi aña pasa Lac tabata un isla. Segun tempu ta bai el a yena ku santu i a bira parti di Boneiru. Esaki a sosodé debí na mal tempu, esta orkannan ku a pasa kisas riba Boneiru òf hopi serka, a pone ku e área di Lac a yena ku santu i a bira un isla pega na Boneiru. Di e forma aki no mester usa por ehèmpel un boto pa yega na boka di Lac, loke ántes tabata e kaso. Mester tene kuenta ku nivel di laman a kuminsá subi. Momentu di mal tempu e awa ta kana drenta Lac kana bai direkshon di Chaparal. Mester tene kuenta ku e entrada pa Lac por sera i esnan paden no por bai pafó. Tin hopi kombersashon na Kòrsou debí ku diferente sitio, awa ta subi i yena e área.
LAMAN POR LABA LOKE TIN KONSTRUÍ NA SOROBON
Sorobon ta fásil pa laman tape. Un dia esaki ta sosodé. Porta den futuro tin ku drenta e área di Sorobon for di parti pabou, esta den e área di Rancho di Dòi. Kaminda tin e lugánan di windsurf, si un ola grandi bin e ta pasa bai te den e saliña pabou di Rancho di Dòi. Ta bon pa tene kuenta momentu ku awa yena i yega den e área di El Gran Chaparal. Si esei sosodé, sa ku mester kuminsá prepará. Ta kos ferfelu ta na kaminda. E paraiso rònt di Sorobon ta bai disparsé. Kualke mal tempu ku pasa den bisindario di Boneiru, e ta destruí e área. Ántes laman tabata manda kantidat di baranka na kosta sùit. Hopi di e piedranan aki pa konstruí entre otro kura di Hotel Bonaire i kuránan di kas i mas. Mester ta alerta pa momentu ku un situashon asina presentá, nos no lamentá,”Kultura a bisa. Si un hende bai Lac òf Sorobon, i ta sinti algu straño mihó bandoná e sitio. No bai e sitionan aki pasobra laman por subi 30 pa 40 meter sin avisá. Kos fastioso por pasa na Boneiru e añanan binidero. Na Hulanda ya a trata e tópiko aki for di 2005. Rònt mundu ta na altura ku nivel di awa ta sigui subi.
No ta pa spanta niun hende mi ta menshoná esakinan. Simplemente pa e hende ta konsiente,”Kultura a bisa.


text:
WILLEMSTAD — E organisashon di landamentu sinkronisá, Swordfish Aquatic Group, durante di e fin di siman benidero lo organisá un tremendo opendag.
Ta asina ku djadumingu awor 24 di Aprel pa ta mas eksakto, Swordfish Aquatic Group, ta organisá un Opendag pa tur mucha muhé di 4 aña bai ariba, ku ta interesá pa sera konosí i ke praktiká e dushi deporte di landamentu sinkronisá.
E Opendag aki lo tuma lugá na pisina di SOV Asiento ku ta situá na Emma stad.
E Opendag lo ta parti den dos parti di kual e promé parti lo start 12’or di mèrdia ku baile i zumba, siguí pa e di dos parti ku lo ta di 2’or pa pa 5’or atardi ku demostrashon di e deporte den awa.
Fecha: 24 aprel 2016
Sitio: SOV Asiento na Emmastad
Orario: 12or pa 2or (Baile i Zumba) – 2or pa 5or (Den pisina)
Direktiva di Swordfish Aquatic Group ta konta ku presensia di mas tantu mucha muhé, kompañá pa nan mayornan, posibel.
Probechá di e oportunidat aki pa haña tur informashon relashoná ku e dushi deporte di landamentu sinkronisá i e tremendo ekipo di natashon Swordfish Aquatic Group.


text:
Consumidornan a bira mas pesimista, mirando cu e confiansa di consumidor a baha cu 0,5 punto di indice te na 93,0 durante e di segundo trimester di 2022 (Grafiek 1).
Na final di e di segundo trimester, consumidornan tabata mas preocupa cu (i) e situation economico lo deteriora (Q1-2022: 59 porciento) y (ii) e posicion financiero di gobierno lo empeora (Q1-2022: 52 porciento). Casi tur e respondentenan (97 porciento) a raporta cu nan ta premira cu prijsnan lo ta mas halto den e proximo 6 lunanan. Mitar di respondentenan ta pensa ainda cu haña un trabou nobo ta mas dificil, esta 1 punto di percentahe menos compara cu e trimester anterior (Q1-2022: 51 porciento). Ademas, 46 porciento di respondentenan ta premira cu na cas nan situation financiero lo deteriora, esta cu 5 punto di porcentahe mas compara cu e trimester anterior (Q1-2022: 31 porciento).
Tanto e indice di expectativa como e indice di e situacion actual a baha, esta cu 1,1 punto di indice te na 93,2 y cu 0,5 punto di indice te na 92,7, respectivamente, den e di segundo trimester di 2022.
E cantidad di respondentenan cu a raporta cu compra di un auto no tabata conviniente a keda mescos na 69 porciento den e segundo trimester di 2022, mientras cu 67 porciento a indica cu haci un prestamo no tabata adecua (Q1-2022: 66 porciento). Tambe, 58 porciento di respondentenan a indica cu tuma un hipoteca no tabata adecua (Q1-2022: 62 porciento). Encuanto bay cu vakantie 50 porciento di respondentenan a raporta cu no tabata conviniente. Consecuentemente, e indice di habito di consumidor a baha marginalmente di 93,9 den e primer trimestre di 2022 te na 93,8 den e di segundo trimester di 2022.
Grafiek 1: Indice di Confiansa di Consumidor
Fuente: Banco Central di Aruba
Informacion adicional riba e encuesta di confiansa di consumidor ta disponibel riba website di CBA (https://www.cbaruba.org/).


text:
PHILIPSBURG – Promé minister Marcel Gumbs i minister di Hustisia Dennis Richardson ku konsternashon a reakshoná riba e desishon di minister Ronald Plasterk di Relashonnan den Reino pa via un prosedura di artíkulo 51 fòrsa lantamentu di un Kámara di Integridat segun modelo hulandes.
Mientras ku Plasterk a bisa ku ainda e ta buskando akuerdo, Richardson djadumingu riba e konferensha di prensa a splika ku esaki ta imposibel: “mientras tantu ku e Medida General di Gobernashon di Reino ei ta riba mesa no tin espasio pa konsenso.”
E gabinete resien formá a hasi masha purá ku e proyekto di e legislashon ku mester sostené instalashon di un Kámara di Integridat. “Nos a bisa Asuntunan Hurídiko pa laga tur otro kos para i traha e trabou aki”, segun Gumbs. E konsepto di e Landsverordening ta na Konseho di Asesoramentu pa komentario. Richardson tabata sostené e idea ku Konseho di Minister di Reino no por solisitá artíkulo 51 di statüt mientras ku Sint Maarten ta trahando riba un Kámara di Integridat.
Minister Richardson ta akusá Plasterk di ta kambia e echonan, entre otro ku e remarke ku ta parlamento tin último palabra tokante e Kámara di Integridat. Den realidat despues ku aseptá e Landsverordening, parlamento su trabou a kaba.
Gumbs i Richardson ta refutá e ponensha ku e Kámara di Integridat lo kai bou di influensha polítiko. Segun e konsepto di e Landsverordening ta un Konseho di Supervishon ta nombra e parlamentarionan. E konseho ta konsistí di presidente di e korte komun di Hustisia – Evert Jan van der Poel – e visepresidente di e Konseho di Asesoramentu – Mavis Brooks-Salmon- i un di tres kandidato ku lo nombra segun desishon real riba nominashon di Konseho di Minister di Reino despues di deliberashon ku konseho di minister na Philipsburg.
Konsehonan obligatorio
E Kámara di Integridat lo duna konsehonan obligatorio na konseho di minister i ta ku motivashon por eskrito so por desviá di esakinan.
Outor Hilbert Haar


text:
Tokante kiko e desishon ta trata?
Kiko ta importante pa ami den e desishon akí?
A tene kuenta …
ku ken ami ta?
ku loke ta di gran importansia pa mi, awor i den futuro?
ku kiko ami ta haña e mihó solushon tokante mi mes?
ku mi por biba serka e persona(nan) ku ami ke i si mi por mantené kontakto ku hendenan ku ta importante pa mi?
ku e lugá kaminda mi ta sinti mi mas seif i kaminda nan ta kuida mi bon?
ku (taba)tin kosnan difísil ku a pasa den mi bida?
ku kon mi ta sinti mi aworaki? Si mi ta sinti mi bon òf no?
ku e echo ku mi ta sufri di limitashon, enfermedat òf debilidat?
ku e echo ku mi tin problema di salú? Nan sa si mi tin akseso na bon yudansa òf kuido médiko?
ku mi ta bai skol òf si mi ta studia na un lugá ku ta kuadra ku mi?
Kon a tuma e desishon ei?
Nan a duna mi sufisiente informashon?
Promé, durante i despues ku nan a tuma e desishon?
mi tin ful komprenshon di tur informashon ku mi a risibí i di loke ta bai pasa?
mi por a hasi pregunta tokante tur kos ku ta bai pasa?
I awor mi tin ful komprenshon di loke ta bai pasa?
ta tene kuenta ku mi derechonan?
durante e entrevista tokante e desishon, mi tabata sinti mi sigur i kómodo?
ku di berdat mi por a duna mi opinion tokante loke ta importante pa ami?
mi a wòrdu tratá bon i ku respèt?
nan a skucha mi berdaderamente, si nan a tende loke ta importante pa mi di berdat?
a splika mi e desishon di manera bon kla?
mi sa kiko mi por hasi ora mi no ta di akuerdo ku e desishon tumá?
Hopi biaha bo kontesta tabata ‘no’?
Si bo a kompletá e lista i ta sali ku bo a kontestá ‘no’ riba hopi pregunta, por ta ku e persona ku ta bai tuma desishon no konosé bo sufisientemente bon pa tuma e desishon korekto. Ta importante ku e adulto ta tene bon kuenta ku bo. P’esei mester splika e adulto akí kiko ta importante pa abo. Kisas bo ta preferá hasi esaki huntu ku un persona ku abo ta konfia.
Bo tin duda òf bo mester di yudansa?
E Ombudsman pa mucha gustosamente ta pensa huntu ku bo. Yama +31 70 8506 995, mail ombudswerk@dekinderombudsman.nl òf bai dekinderombudsman.nl


text:
Banco di Caribe pa di dos aña ta contribui na e clinica di Fundacion Real Madrid y e aňa aki a bolbe mira hopi talento cu pasion pa futbol riba veld. Durante e clinica aki e muchanan a ricibi diferente tecnica conforme e filosofia di disciplina y metodologia di e equipo di futbol Real Madrid. Cu e instruccion y practicanan aki nan ta contribui na nan propio crecemento y desaroyo como deportista y como persona.
Entretanto, e clinica di e aňa aki ta tras di lomba y Banco di Caribe ta sumamente orguyoso di por a patrocina e tremendo clinica aki. Banco di Caribe ta felicita y gradici tur e futbolistanan y tambe Coach Brian van den Bergh y Coach Manuel Alejandro Rodriquez pa por a haci e clinica aki un biaha mas un exito.
Un pabien ta bay pa Lionel Spataro e ganado di e biahe pa Madrid y e hungadonan mas valioso cu ta Jobriel Lacle, Kendrick Soto Puentes y Born de Nobrega.
Banco di Caribe ta desea Lionel tur clase di exito na Madrid. Esaki sigur lo ta un experiencia inolvidabel.